Pengasas SELangkah dakwa tempahan AstraZeneca dapat kebenaran

Individu di sebalik aplikasi penjejakan kontak SELangkah milik kerajaan Selangor mendakwa meraka yang mendapat tempahan slot vaksinasi AstraZeneca sudah memberikan kebenaran kepada pihaknya berbuat demikian, dalam satu respons terhadap penemuan oleh Badan Bertindak Imunisasi Covid-19 Kebangsaan (CITF).Dr Helmi Zakariah yang bertanggungjawab membangunkan aplikasi SELangkah berkata, dakwaan CITF itu “tidak tepat”.Dia berkata pendaftaran itu dilakukan untuk membantu “rakyat yang tidak celik digital” yang bergantung kepada SELangkah untuk menempah janji temu vaksinasi Covid-19.“Mereka ialah kelompok dalam Imunisel, yang memberikan kebenaran untuk pelbagai vaksinasi,” katanya, merujuk kepada kempen Selangor untuk mempromosikan kadar pendaftaran vaksin di negeri itu kepada mereka yang tidak celik digital.“Nama-nama tersebut diminta oleh CITF kepada kami. Kami menghantarnya berserta penafian,” tambahnya.CITF sebelum ini mendedah bahawa SELangkah, aplikasi penjejakan kontak yang dipromosikan oleh kerajaan negeri Selangor adalah antara pihak yang telah membuat banyak tempahan untuk vaksin AstraZeneca awal minggu ini.Ia juga menyatakan bahawa SELangkah mengaku membuat tempahan tanpa kebenaran.Khairy Jamaluddin, menteri yang bertanggungjawab untuk Program Imunisasi Covid-19 Kebangsaan semalam menyatakan bahawa pihak berkuasa sedang menyiasat kemungkinan pendaftaran besar-besaran dilakukan semasa membuat tempahan untuk vaksin AstraZeneca.Ia susulan dakwaan sesetengah pihak yang mengatakan bahawa mereka telah menerima pemberitahuan janji temu walaupun tidak mendaftar, sementara yang lain mengatakan bahawa mereka tidak berjaya menempah slot.Dalam pada itu, CEO SELangkah Tengku Iesta Tengku Alaudin menafikan wujudnya sebarang penglibatan SELangkah dalam tempahan slot vaksin AstraZeneca.Dalam sebuah kenyataan beliau menafikan pihak CITF menghubungi pihak SELangkah berkenaan perkara tersebut.“SELangkah menafikan sekeras-kerasnya tuduhan dan dakwaan yang tidak mempunyai asas sama sekali.“Pihak SELangkah tidak akan teragak-agak untuk mengambil tindakan undang-undang terhadap mana-mana pihak yang mengeluarkan dakwaan palsu yang bertujuan mencemar reputasi kami,” katanya.


Mahkamah tolak rayuan ‘tergesa-gesa’ peguam negara Singapura batalkan penangguhan hukuman mati Datchinamurthy

Mahkamah Rayuan Singapura hari ini menolak percubaan peguam negara untuk membatalkan penangguhan pelaksanaan hukuman yang diberikan kepada warga Malaysia Datchinamurthy Kataiah menjelang hukuman yang dijadualkan esok.Rayuan itu didengar pada pukul 2.30 petang, beberapa jam selepas Mahkamah Tinggi membenarkan penangguhan pelaksanaan hukuman kepada Datchinamurthy dalam perbicaraan yang menyaksikan banduan berusia 36 tahun itu berhujah di hadapan hakim sendiri melalui pautan video.Difahamkan, permohonan yang dibuat peguam negara itu hanya mengambil masa beberapa jam di mana ia mengejutkan ramai pihak dalam komuniti undang-undang.“Peguam negara Singapura tergesa-gesa membuat permohonan di Mahkamah Rayuan dan kemudiannya didengar segera pada 2.30 petang hari ini,” kata peguam N Surendran di Twitter.“Bagaimanapun, Mahkamah Rayuan menolak rayuan peguam negara – perintah penangguhan pelaksanaan hukuman tetap dikekalkan.”Datchinamurthy disabitkan kesalahan menyeludup 45g diamorfin ke Singapura, di mana kesnya mengundang kritikan antarabangsa selepas dilihat gagal membezakan antara pembawa dadah yang berasal daripada keluarga miskin dengan dalang yang mengupah mereka.Dia sebelum ini dijadualkan menjalani hukuman mati esok walaupun pendengaran cabaran undang-undangnya ditetapkan pada 20 Mei depan.Kes Datchinamurthy turut dibandingkan dengan kes Nagaenthran K Dharmalingam, seorang banduan bilik akhir yang menjalani hukuman matinya pagi semalam.Ibu Nagaenthran, Panchalai Supermaniam terpaksa hadir sendiri ke mahkamah dalam usaha terakhir untuk menyelamatkan anak lelakinya itu selepas tidak berjaya mendapatkan khidmat peguam bagi mewakili anaknya.Pelaksanaan hukuman mati ke atas Nagaenthran mencetuskan kecaman antarabangsa ekoran statusnya yang merupakan orang kurang upaya (OKU) mental.Dia didiagnosis mempunyai skor IQ sebanyak 69, tahap yang membolehkan seseorang itu diisytiharkan sebagai OKU dan turut dilaporkan dipaksa menyeludup sejumlah kecil heroin ke republik itu.Jabatan Peguam Negara Singapura kemudiannya berkata ia tidak akan teragak-agak mengambil tindakan menghina mahkamah terhadap pengkritik yang mengulangi apa yang disifatkannya sebagai “dakwaan palsu” dalam afidavit Panchalai.“AGC memandang serius sebarang tindakan yang boleh dianggap menghina (mahkamah), dan ia tidak akan teragak-agak untuk mengambil tindakan sewajarnya bagi melindungi pentadbiran badan kehakiman,” katanya.


Apakah Zahid Hamidi berpeluang jadi PM?

Apakah Presiden Umno Ahmad Zahid Hamidi masih berniat untuk menjadi perdana menteri? Tidak diketahui.Umum mengetahui Umno sudah mengumumkan bahawa calon perdana menteri mereka ialah Ismail Sabri Yaakob dan bukannya Zahid. Namun semua pihak tahu betapa ceteknya janji politik ini.Jika Umno mampu membentuk kerajaan dengan sendiri memenangi lebih daripada 112 kerusi Parlimen pada Pilihan Raya Umum ke-15 (PRU15), apakah janji itu akan dikota jika presiden dan timbalan presiden parti Melayu itu juga layak dilantik menjadi perdana menteri?Bagaimana pula kalau Umno terpaksa membentuk kerajaan dengan parti-parti yang lain, apakah parti-parti lain setuju untuk mengekalkan Ismail sebagai perdana menteri?Dua soalan yang memenatkan otak ini kita biarkan sahaja ia difikir oleh Umno dan Ismail sendiri.Tulisan kali ini sekadar untuk menganalisis secara objektif soalan cepu emas ini, apakah peluang Zahid untuk menjadi perdana menteri selepas PRU15?Dahulu jika Umno dan Barisan Nasional (BN) memenangi mana-mana PRU, dan presiden Umno turut memenangi kerusi Parlimen, secara automatiknya beliau akan mengangkat sumpah sebagai perdana menteri.Jarang dan janggal jika yang mengangkat sumpah ialah orang lain seperti timbalan presiden mahupun naib presiden Umno.Ia hanya mungkin terjadi jika presiden sendiri tewas pada PRU.Ia juga mungkin terjadi kerana Yang di-Pertuan Agong tidak perkenan presiden Umno untuk mengangkat sumpah sebagai perdana menteri.Ia juga mungkin terjadi kerana presiden Umno sendiri menolak jawatan itu sendiri dan bertegas mengotakan ketetapan parti untuk melantik orang lain sebagai perdana menteri.Di Malaysia, seseorang belum bersalah selagi belum dibuktikan bersalah di mahkamah.Meskipun Zahid sedang menghadapi tuduhan rasuah, tapi beliau masih seorang yang belum bersalah.Mungkin persepsi politik terhadapnya tercalar, namun realitinya beliau sama taraf dengan ahli-ahli politik baik yang bebas daripada sebarang sabitan kesalahan.Apakah kes mahkamah Zahid boleh menjadi penghalang kepada peluangnya menjadi perdana menteri?Melihat fenomena “bossku” yang berlaku pada Najib Razak, nampaknya kes mahkamah terhadap sesiapa di Malaysia bukan penghalang kepada rakyat Malaysia untuk menerima Zahid.Oleh itu, peluang Zahid untuk menjadi perdana menteri ada dan peluangnya agak cerah tapi mencabar.Jarak antara Zahid dan jawatan perdana menteri cumalah janji politik Umno untuk mengekalkan Ismail untuk jawatan itu sekiranya BN berjaya membentuk kerajaan selepas PRU15.Namun apakah janji ini masih relevan ketika itu?Apakah ada kaitan antara tindakan Zahid mendesak PRU diawalkan dengan peluangnya untuk menjadi perdana menteri? Tidak pasti.Tetapi jangan lupa, politik Malaysia ini memang serba boleh.


Hampir 7,000 pegawai, pakar perubatan KKM letak jawatan sejak 2018

Seramai 6,036 pegawai perubatan dan 890 pakar perubatan Kementerian Kesihatan (KKM) meletak jawatan dari 2018 hingga 2022.
Timbalan Menteri Kesihatan Senator Lukanisman Awang Sauni berkata dalam tempoh sama juga seramai 1,651 pegawai farmasi KKM meletakkan jawatan.
Beliau berkata antara alasan peletakan jawatan itu ialah untuk berkhidmat dalam sektor swasta dan badan berkanun, atas sebab peribadi, menerima tawaran menjadi pensyarah institusi pengajian awam dan swasta, melanjutkan pelajaran, masalah kesihatan, berhijrah ke luar negara serta membuka klinik atau farmasi sendiri.
“KKM turut ambil maklum isu berbangkit peletakan jawatan ini disebabkan suasana atau persekitaran kerja di kementerian.. Saya lihat isu ini adalah universal, kita tidak dapat halang mereka berhijrah untuk pendapatan yang lebih baik dan persekitaran kerja yang lebih kondusif,” katanya.
Beliau berkata demikian bagi menjawab soalan Senator Ir Md Nasir Hashim yang mahu kementerian menyatakan apakah punca doktor dan ahli farmasi mengambil keputusan berhenti daripada perkhidmatan di hospital kerajaan dalam sesi pertanyaan bagi jawab lisan di Dewan Negara hari ini.
Lukanisman pada masa sama mengakui terdapat juga pegawai yang menyatakan alasan peletakan jawatan mereka kerana merasakan diri dibuli ketika bertugas selain tekanan tugas yang berat sehingga merasakan KKM tidak mampu menjaga kebajikan pekerja.
“Bagaimanapun untuk kes-kes seperti ini, kita sedia membantu mereka dan beri peluang untuk bertugas.. KKM juga sedang mencari solusi berkaitan insiden buli sehingga membawa kepada peletakan jawatan.. buat masa ini kita sudah ada sistem iaitu pegawai boleh memanjangkan aduan mereka sekiranya terdapat masalah atau isu dalam fasiliti KKM,” katanya.


Fifa pertimbang sekatan terhadap Indonesia, kata pegawai PSSI

Badan induk bola sepak dunia Fifa sedang mempertimbangkan sekatan terhadap Indonesia selepas melucutkan hak penganjuran negara itu sebagai tuan rumah Piala Dunia Bawah 20 tahun, kata Ketua Persatuan Sepak Bola Seluruh Indonesia (PSSI) Erick Thohir pada Jumaat.
Fifa menarik balik hak penganjuran Indonesia atas apa yang dikatakan pegawai PSSI sebagai kegagalan untuk memenuhi komitmennya terhadap kejohanan itu, berikutan kemarahan beberapa ahli politik di negara yang majoritinya beragama Islam berhubung penyertaan Israel.
Fifa mengambil tindakan itu selepas PSSI berkata ia telah membatalkan undian untuk kejohanan tersebut kerana gabenor Bali meminta supaya pasukan Israel disingkirkan.
Penyingkiran itu menimbulkan kemarahan dan kekecewaan di kalangan peminat dan pemain di negara Asia Tenggara yang cukup fanatik dengan sukan itu.
Erick pada sidang akhbar memberitahu sekatan terbesar yang mungkin dikenakan oleh Fifa termasuk menghalang Indonesia daripada bersaing di peringkat tertinggi sukan itu di peringkat antarabangsa.
“Saya berusaha keras untuk berunding semula dengan Fifa supaya sekatan dapat dielakkan,” katanya.
Presiden Indonesia Joko Widodo tidak mahu negara itu "diasingkan" daripada dunia bola sepak dan mengarahkan PSSI melakukan transformasi ke atas sukan itu di negara tersebut selepas hak penganjuran ditarik, kata Erick.
Fifa bagaimanapun tidak memberi sebarang maklum balas lanjut setakat ini.


Bekas ketua audit negara sepatutnya putuskan maklumat dalam laporan audit 1MDB, kata saksi

Mahkamah Tinggi hari ini diberitahu bahawa bekas ketua audit negara Ambrin Buang sepatutnya memutuskan maklumat apa yang perlu dimasukkan dan dikecualikan dalam laporan akhir audit 1Malaysia Development Berhad (1MDB) kerana beliau mempunyai kuasa tertinggi pada ketika itu.Madinah Mohamad, yang mengambil alih jawatan Ambrin pada 2017, berkata ia masih menjadi prerogatif Ambrin ketika itu untuk memutuskan sama ada menerima atau tidak cadangan yang dibuat oleh pihak yang diaudit.Saksi berusia 66 tahun itu berkata demikian semasa pemeriksaan balas oleh peguam N. Sivananthan yang mewakili bekas ketua pegawai eksekutif 1MDB Arul Kanda Kandasamy dalam perbicaraan kes bekas perdana menteri Najib Razak dan Arul atas dakwaan meminda laporan audit akhir 1MDB.Saksi pendakwaan ke-12 itu yang tidak terlibat dalam proses pengauditan tersebut pada 2015 dan 2016 bagaimanapun bersetuju bahawa pihak yang diaudit tidak boleh mengarahkan juruaudit untuk mengeluarkan fakta atau penemuan tertentu dalam mana-mana laporan audit.Sivananthan: Adakah anda bersetuju dengan saya bahawa pihak yang diaudit, bagaimanapun, boleh mengemukakan cadangan tentang maklumat apa yang perlu dimasukkan dalam laporan audit berdasarkan dokumen tersebut?Madinah: Saya setujuSivananthan: Akhirnya, ketua audit negara (Ambrin) yang harus memutuskan perkara yang patut ada dan tidak (dalam laporan audit)?Madinah: Ya, betul.Saksi itu juga bersetuju dengan Sivananthan bahawa Ambrin menjadi orang yang tepat untuk menjelaskan apa yang telah berlaku semasa proses audit 1MDB dan apa yang dilakukan atau tidak dilakukan, seterusnya bersetuju bahawa ketua audit negara mempunyai budi bicara untuk memutuskan perkara yang patut atau tidak patut dilakukan.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Perbuatan itu didakwa dilakukan di kompleks Jabatan Perdana Menteri, pusat pentadbiran kerajaan persekutuan, Wilayah Persekutuan Putrajaya antara 22 dan 26 Februari 2016.Kedua-dua mereka didakwa mengikut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.Perbicaraan di hadapan hakim Mohamed Zaini Mazlan bersambung 20 April.


Mademoiselle Murielle

Je m’apple Murielle. Je suis dactylo – une dactylo. Je m’apple Pierre. Je suis etudiant – un etudiant.Nama saya Murielle. Saya seorang jurutaip. Nama saya Pierre. Saya seorang pelajar.Inilah pengenalan ayat pertama yang aku dengar dalam bahasa Perancis secara formal di Wavre, Belgium pada tahun 1982.Ini petikan dari muka surat pertama buku paling asas untuk belajar bahasa Perancis.Murielle dan Pierre adalah dua nama yang paling “koman” di Perancis. Ini sama seperti nama Ahmad dan Aminah di Malaysia. Atau John dan Mary di England.Buku Perancis ini mengembalikan ingatan aku ke tahun 1962.Aku teringat: “This is a man. This is a pan. This is a dog. This is a cat. A man and a pan. A dog and a cat”.Aku membaca ayat ini sambil melihat-lihat gambar.Mengulang dan menghafal ayat-ayat bahasa Inggeris ini dalam kelas Special Malay Class 1 (SMC 1) di Government English School (GES) di Kuala Klawang, Jelebu.Di GES itu aku bertemu dengan Mr Jai Singh, Mr Christopher Martin dan Mr Paul Raj.Di Athenee Royal Maurice Careme di Wavre, Belgium aku bertemu dengan Madame Michoux dan Monsieur Andre.Guru-guru ini mempasakkan kepala aku untuk mempelajari bahasa Inggeris di GES dan bahasa Perancis di Wavre dengan cara yang sama.Ini dipanggil “Method Bonda”.Aku mendengar dan mengikut seperti aku mendengar suara emak ketika aku membesar.Aku dengar bunyinya sehingga aku faham makna bunyi yang didengar. Diulang-ulang sehingga faham. Cuma pada tahun 1962 aku baru bersunat.Aku tidak tahu kenapa aku wajib belajar bahasa Inggeris. Aku hanya mengikut arus yang aku sendiri tak tahu dari mana ia datang.Tahun 1982 aku sudah melintasi 30-an. Aku tahu mengapa aku wajib belajar bahasa Perancis.Aku memasang niat untuk menyertai sekolah filem Institut National Supérieur Des Arts (Insas) di Brussels.Aku sedar aku tidak mahu dilihat “sesat-sasau” tak tentu arah.Buta huruf pun tidak. Celik huruf pun tidak. Dalam café di Wavre aku selalu bersendirian.Tapi aku tidak dalam kesunyian. Bersendirian status fizikal diri aku. Kesunyian status fikrah.Aku tidak sunyi. Hanya aku tahu tanpa pandai “mengayat” dalam bahasa Perancis “pedang” aku akan terus tidak berasah.Aku sudah mendaftar sebagai pelajar bahasa di Université Catholique Louvain la Neuve (UCL).Dalam pusat bahasa ini ada pelajar dari Sepanyol, Palestin, Hong Kong, Turki, China, Amerika Latin dan dari Korea Selatan.Kenalan aku semakin meluas. Tapi bayangkan aku macam itik dalam kandang ayam.Kenalan baru aku juga macam kambing dalam kandang lembu.Sedikit demi sedikit kami mula bertegur sapa.Tapi aku belum lagi berani mengajak sesiapa pun duduk bersama di café.Di pusat bahasa aku berkenal baik dengan Chong dan Kim, dua pelajar dari Seoul, Korea Selatan.Chong anak seorang pegawai tentera berpangkat tinggi. Sepupunya pelajar tahun dua fakulti Sains di UCL.Manakala Kim yang comel dan langsing merupakan anak gadis pegawai kerajaan.Mereka tinggal dalam kampus. Pada ketika ini pelajar dari Asia tidak ramai.Chong dan aku selalu mundar-mandir dalam kampus.Dari pemerhatian aku pelajar dari Korea Selatan ini semuanya daripada kelas atasan.Anak pegawai tentera berpangkat tinggi atau pegawai kerajaan.Pada ketika ini Korea Selatan di bawah rejim tentera.Dari apa yang aku baca pada ketika itu, ekonomi Korea Selatan sama seperti negara Asia Tenggara yang lain sedang berkembang maju.Kini Korea Selatan menjadi negara kaya sesudah Jepun.Chong merasa hairan kerana aku mengenali Kim Chi-ha penyair dan dramatis dari Korea Selatan.Chong yang baru selesai sekolah menengah tidak mengetahui latar belakang aku.Aku pernah bersetia kawan dengan Kim Chi-ha, bekas aktivis mahasiswa yang dijatuhkan hukuman mati oleh rejim tentera.Aku pernah membaca sajak-sajak Kim Chi-ha ketika dia dalam penjara pada tahun 1974.Chong kawan baru aku ini dihantar ke Belgium oleh ayahnya. Ini kerana sepupunya sudah sedia ada di UCL.Hati Chong tidak pernah di Belgium. Chong berniat, bermimpi, berangan-angan saban hari hendak ke New York, Amerika Syarikat.“Isham New York ma distination, pas Belgique, ici rien. Aku nak ke New York. Di sini aku takda apa-apa. Aku nak jadi kaya di New York. Ramai rakyat Korea Selatan buka kedai di sana”.Inilah mantra Chong yang kemaruk nak sampai ke New York.Satu petang aku pulang dari kampus tuan rumah aku Monsieur Etienne memperkenalkan aku dengan seorang anak gadis sunti awal 20-an.“Isham. Mademoiselle Murielle”.“Je m’apple Murielle”.Anak gadis ini bersuara dan menghulur tangan.Aku memegang tangannya macam aku tak percaya apa yang baru aku dengar dan lihat. “Biar betul?”Tidak disangka sangka Mademoiselle Murielle dalam buku yang aku baca kini berdiri di hadapan mata aku.Astaga! Aku macam tak percaya. Aku nak ketawa. Tapi aku tak mahu dianggap kurang sopan.Sebenarnya aku memang hendak ketawa kerana Mademoiselle Murielle di depan mata aku bukan Minah Salleh seperti gambar dalam buku, tapi Minah China.“Asiatique comme toi. Origine Coree”. Monsieur Etienne menerangkan penyewa baru ini juga dari Korea Selatan. Dari Asia seperti aku.Bilik tingkat pertama yang dikosongkan Monsieur Tang kini diambil Murielle.Aku masih tinggal di loteng di sebelah dapur.Petang esok aku nampak sebuah kereta masuk ke kawasan rumah kami.Sepasang suami isteri muncul. Murielle muncul.Mereka mencium pipi masing-masing tanda mesra. Aku menjenguk ke bawah dari loteng. Mereka mengangkat sesuatu dari dalam kereta.Sesudah makan malam biasanya aku akan menulis surat kepada semua kawan-kawan aku.Setiap hari aku menulis dengan harapan setiap hari juga akan menerima surat jawapan.Surat-menyurat ini menjadi oksigen kepada orang pelarian seperti aku.Aku tidak lagi menulis dengan pen.Semenjak di Pakistan lagi aku sudah memiliki mesin taip kecil dan juga radio bimbit.Tangan aku mengetik telinga aku mendengar saluran BBC dari Bush House, London.Tiba-tiba aku terdengar bunyi muzik. Aku berhenti mengetik. Aku pasang telinga.Bunyi muzik ini datang dari bilik Murielle.Pemuzik rupanya Minah ini. Bunyinya yang aku dengar macam bunyi piano.Hampir satu bulan aku terhibur setiap malam dengan bunyi piano dari bilik Murielle.Hidup aku ceria. Kadang kala ketika aku makan malam, piano akan berlagu.Satu petang Murielle datang ke dapur. Dia melihat aku masak. Di tingkat bawah pun ada juga dapur yang lengkap. Aku tak tahu apa yang dia masak.“Isham. Avez-vous été à Place de la Bourse. Et Grand Place”.“Isham. Kamu pernah sampai ke Dataran Bursa Saham dan Grand Place? Petang kelmarin aku ke Brussels dengan kawan-kawan aku melintas di kawasan itu. Anggun dengan bangunan klasik. Isham, kamu pernah ke Brussels?”Murielle bertanya pada aku sama ada aku pernah sampai ke Dataran Bursa Saham di Brussels.Pertanyaan ini membuatkan aku hairan.Ini seperti aku yang tinggal di Brickfields ditanya apakah aku pernah sampai ke Pasar Seni. Aku merasa amat pelik dengan soalan ini.Mustahil Murielle tak pernah sampai ke Brussels. Dia bukan baru sampai Belgium. Dari perbualan dia dengan Mosieur Etienne, bahasa Perancis amat fasih.Sebagai tanda persahabatan petang itu, aku beri Murielle tiga paket mi segera. Biar dia kembali merasa lidah Asia.Murielle ada lagi datang ke dapur bersembang. Aku bercerita kepadanya tentang Chong dan Kim kawan Korea aku di kampus.Murielle teringin nak berjumpa mereka.Satu petang Murielle bertanya “Malaysia sama ke macam Korea?” Aku tak dapat menjawab kerana belum pernah sampai ke Korea Selatan.“J’aime le temps chaud tropical. Aku senang sekali dengan cuaca panas tropika”.Bila Murielle bercakap tentang cuaca panas ini hati aku menjadi sayu. Aku sendiri sudah lama meninggalkan bumi tropika. Aku hampir lupa betapa panasnya Jelebu, wilayah paling kering di Malaysia.“Isham, bila kau bercuti nanti ajak aku ke Malaysia…aku nak kembali melihat Asia”.Ini satu permintaan yang mustahil dapat aku tunaikan. Murielle tidak tahu sejarah aku. Dia menyangka aku ini pelajar luar negara di UCL.Di kampus aku cuba menarik perhatian Chong tentang Murielle, warga Korea Selatan yang pandai main piano.Tapi Chong tak ambil pot. Chong sedang sibuk mencari maklumat tentang Laker Airways, syarikat tambang murah.Sistem penerbangan Laker Airways tidak ada sistem “booking”.Wajib pergi ke lapangan terbang cuba nasib kalau-kalau ada kerusi kosong.Ini macam beli tiket bas ke Pulau Pinang di Stesen Bas Pudu Raya. Kalau nasib baik ada.Chong sudah dua kali ke lapangan terbang Zaventem. Tapi gagal untuk mendapatkan kerusi kosong.Satu malam aku sedar tidak ada lagi bunyi piano. Semua senyap.Mungkin Murielle bosan bermuzik. Mungkin dia berehat. Tidak ada bunyi piano ini berlarutan hingga ke satu minggu.Untuk aku ada muzik atau tidak ada muzik adalah sama. Rutin aku terus berjalan. C’est la vie – inilah kehidupan.Satu petang Murielle datang ke dapur ketika aku baru nak memasak.Dia kelihatan tidak ceria. Aku pelawa dia makan bersama, tapi dia menolak.Dia memerhatikan aku memasak. Aku menjadi tidak selesa. Untuk menceriakan suasana aku berseloroh.“Aku rindu tak dengar bunyi piano. Kenapa tak bermain lagi?”Murielle senyap tak menjawab. Aku gugup. Apakah aku tersalah cakap? Apa silap aku? Adakah salah bertanya hal piano?Aku berhenti memotong bawang. Uncle Ben dah masak. Aku bercadang nak masak gulai ikan mackerel.“Isham connais – tu bien la Belgique”. Murielle sudah menggunakan perkataan tu “kau” yang lebih mesra dari “vous” yang lebih formal. Dia bertanya apakah aku tahu Belgium?“Comme-ci comme-ca. Macam itu, macam ini”. Jawapan selamat dari aku.“Je suis une fille adoptive… Aku ini anak angkat”. Tiba-tiba Murielle membuka surah.Aku tak tahu apa yang wajib aku tuturkan.Aku berhenti memasak dan duduk hadapan Murielle.Soalan piano aku membuka satu babak baru.“Ketika aku berumur tiga tahun. Masa itu aku tinggal dalam rumah kebajikan. Aku ada adik lelaki dan kakak perempuan. Kami dari keluarga miskin. Ayah kami entah ke mana. Ibu kami meninggalkan kami di rumah kebajikan. Hanya untuk sementara katanya”.Aku menarik nafas panjang. Projek gulai “ikan masak podeh berlado” aku tangguhkan.“Satu hari sepasang suami isteri datang ke tempat kami. Mereka dari Belgium. Mereka berniat untuk mendapatkan anak angkat. Bila mereka tahu umur aku tiga tahun maka aku menjadi pilihan”.Aku hanya membuka telinga seperti lintah dalam lubuk. Kadang kala Murielle mengulagi ayatnya yang dia agak aku tidak faham. Hanya aku tidak mengulang sebut ayat-ayat itu seperti di hadapan Madame Michoux.“Pasangan ini menguruskan semua. Aku tinggalkan adik dan kakak aku. Pasangan ini membawa aku ke Belgium. Di rumah mereka ada seorang anak lelaki yang sebaya dengan aku. Kami tinggal di Rixensart. Mereka menjadi ibu dan ayah angkat aku. Budak lelaki itu jadi abang angkat yang tua beberapa bulan dari aku”.Aduh! Berat rasa hati aku mendengar kisah ini. Aku sedar memang ramai orang Eropah mengambil anak angkat dari Korea Selatan. Ini ketika Korea Selatan miskin di bawah rejim tentera.“Aku diambil untuk menjadi teman mainan abang angkat aku. Kami membesar bersama. Kami ke sekolah bersama. Aku selalu mengatasi abang angkat aku dalam kelas. Aku lebih berjaya di sekolah. Aku juga belajar muzik. Abang aku tak pernah tekun. Dia gagal. Abang aku jadi cemburu. Aku diterima masuk ke kolej. Tapi bapak aku memberhentikan aku dari sekolah. Dia tidak mahu melihat anak angkat lebih berjaya dari anak sendiri”.“Mon frere adoptif jeloux de moi. Abang angkat aku cemburu pada aku”. Bila aku mendengar kisah ini hati aku menjadi sebak.“Emak angkat aku sayang aku. Dia mahu aku terus tinggal di Rixensart dan terus main piano. Ayah aku berkeras. Katanya aku sudah dewasa wajib berdikari. Aku wajib mencari kerja. Emak aku yang bawa piano ke sini. Tapi ayah angkat aku mahu aku pulangkan piano itu. Minggu lalu ayah aku datang mengambil piano kembali. Kerana itu kau tak dengar lagi aku bermain piano”.“Monsieur Isham. Aku selalu teringat adik kakak dan emak aku. Satu hari nanti aku nak pulang ke Korea Selatan. Aku nak jumpa mereka”. Meletup dari mulut anak angkat.Malam itu baru aku faham kenapa Murielle belum pernah sampai ke Brussels walau pun sudah lebih 10 tahun tinggal di Rixensart. Ada yang cemburu kepada dia.Hati halus aku terganggu bila aku tahu Murielle, jiran aku ini hanya dijadikan bahan permainan untuk abang angkat.Esoknya aku ke kampus. Aku mencari Chong. Aku mahu Chong berjumpa Murielle.Aku mahu Chong menunjukkan simpati kepada sosok yang datang dari negara sama.Aku harap Chong kalau boleh akan membantu menunjukkan Murielle jalan pulang ke Korea Selatan.Aku geledah pusat bahasa. Aku gagal bertemu Chong.Aku letih dan sedih. Aku masuk ke café biasa aku yang tidak jauh dari pusat bahasa.Sebelum kopi aku sampai melalui kaca dinding aku ternampak Kim berjalan. Aku keluar menyusul Kim.“Ou est Chong?”“Tu ne savais pas..kau tak tahu?” Kim tersenyum kemudian mengangkat tangan menjadi kepak untuk terbang.“Deja a New York. Dah sampai ke New York”.“Fuck”. Inilah saja ayat dari hati aku yang sempat aku lafazkan.Epilog:1) Anak angkat Mia Farrow dari Korea Selatan akhirnya berkahwin dengan Woody Allen bekas kekasih Mia Farrow.2) Apa terjadi kepada anak-anak angkat Madonna dari Malawi?


16 barang kawalan disenarai sempena Tahun Baru Cina

Sebanyak 16 jenis barangan disenaraikan sempena pelaksanaan Skim Harga Maksimum Musim Perayaan (SHMMP) Tahun Baru Cina 2021 yang berkuat kuasa dari 8 hingga 16 Februari ini.Menteri Perdagangan Dalam Negeri dan Hal Ehwal Pengguna Alexander Nanta Linggi berkata kategori barangan harga terkawal terdiri daripada ayam, telur ayam, sayuran, hasil laut dan daging babi.“SHMMP ini dilaksanakan sebagai langkah untuk menyekat kenaikan harga barangan keperluan menjelang perayaan Tahun Baharu Cina yang akan disambut pada 12 Februari ini di seluruh negara.“Selain itu, skim ini juga secara tidak langsung dapat menyekat kenaikan harga yang tidak munasabah semasa pelaksanaan Perintah Kawalan Pergerakan,” katanya ketika mengumumkan SHMMP Tahun Baru Cina secara dalam talian di laman rasmi Facebook Kementerian Perdagangan Dalam Negeri dan Hal Ehwal Pengguna (KPDNHEP) hari ini.Barangan keperluan yang disenaraikan dalam SHMMP itu ialah ayam hidup, ayam standard, ayam super, telur ayam gred A, B dan C, kubis bulat import, cili merah, tomato, ubi kentang China, bawang putih China, ikan bawal putih, udang putih besar, babi hidup, daging babi (perut) dan daging babi (daging dan lemak).“Walaupun perayaan Tahun Baru Cina tahun ini disambut secara sederhana mengikut prosedur operasi standard yang telah ditetapkan kerajaan, permintaan terhadap barangan semasa perayaan tetap ada dan dijangka meningkat berbanding semasa bukan hari perayaan,” katanya.Nanta berkata harga maksimum pengeluar, borong dan runcit yang ditentukan adalah bersesuaian dengan trend harga semasa dan semasa menjelangnya hari perayaan.“Terdapat juga harga yang ditentukan adalah lebih rendah dan kekal seperti pelaksanaan SHMMP Krismas yang lepas,” katanya.Beliau berkata penentuan harga barangan bagi negeri-negeri dibuat mengikut kesesuaian harga pasaran semasa dan mengambil kira faktor perubahan harga, khususnya bagi barangan import yang dipengaruhi harga di negara asal, perubahan kadar tukaran mata wang dan peningkatan kos utiliti penternak.Nanta berkata pelaksanaan skim itu tertakluk kepada peruntukan Akta Kawalan Harga dan Antipencatutan 2011 melalui Peraturan-Peraturan Kawalan Harga dan Antipencatutan (Mekanisme Untuk Menentukan Keuntungan Tinggi Yang Tidak Munasabah) 2018.Beliau berkata notis di bawah Seksyen 21 Akta Kawalan Harga Dan Antipencatutan (AKHAP) 2011 dikeluarkan dengan tegas ke atas mana-mana pihak yang didapati menaikkan harga secara mendadak.Individu yang menjual barangan harga terkawal melebihi harga maksimum boleh didenda oleh mahkamah sehingga RM100,000 atau dipenjara tidak lebih tiga tahun atau kedua-duanya atau dikompaun sehingga RM50,000, manakala syarikat boleh didenda sehingga RM500,000 atau dikompaun sehingga RM250,000.Bagi kesalahan gagal meletak tanda harga berwarna merah jambu untuk barangan harga terkawal, pesalah individu boleh didenda sehingga RM10,000 atau dikompaun sehingga RM5,000, manakala syarikat pula boleh didenda sehingga RM20,000 atau dikompaun sehingga RM10,000.Nanta berkata pegawai penguat kuasa KPDNHEP akan berada di lokasi tumpuan orang ramai membeli-belah seperti pasar awam, pasar tani dan pasar raya untuk menjalankan pemeriksaan dan pemantauan.“Langkah-langkah ini mencerminkan usaha berterusan bagi melindungi pengguna daripada aktiviti pengambilan keuntungan yang berlebihan oleh peniaga-peniaga yang tidak beretika semasa musim perayaan,” katanya.Beliau berkata KPDNHEP menyediakan pelbagai medium penyaluran aduan bagi memudahkan rakyat mengemukakan aduan berkaitan isu harga termasuk mewujudkan Skuad Tindakan Aduan Rakyat (STAR) dalam usaha menangani aduan rakyat dengan lebih berkesan.


Kes harian kekal di paras 3,100

3,198 kes baru Covid-19 direkodkan hari ini menjadikan jumlah keseluruhan kes sebanyak 2,795,233.Pesakit yang sembuh pula mencatat 3,200 kes hari ini menjadikan jumlah keseluruhan kes sembuh sebanyak 2,723,599.Dalam pada itu, kes yang memerlukan rawatan di unit rawatan rapi (ICU) adalah sebanyak 215 kes di mana 185 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 105 kes di mana 65 adalah kes Covid-19.Dari 3,198 kes harian yang dilaporkan pada hari ini, 39 kes (1.2%) adalah daripada Kategori Tiga, Empat, dan Lima, dan 3,159 kes (98.8%) lagi adalah terdiri daripada Kategori Satu dan Dua.


Pemindahan Nurul Izzah ke Kementerian Kewangan tetap nepotisme, kata PN

Perdana Menteri Anwar Ibrahim perlu menghentikan segera amalan nepotisme dan kronisme apabila melantik anak perempuannya Nurul Izzah ke dalam jawatan kerajaan meskipun tanpa bayaran elaun dan gaji, kata ahli-ahli Parlimen Perikatan Nasional (PN).
Ahli Parlimen Tasek Gelugor Wan Saiful Wan Jan mempersoal tindakan Anwar yang dilihat memindahkan lantikan anak sulungnya itu daripada Pejabat Perdana Menteri kepada Kementerian Kewangan sekaligus membuktikan kerajaan sedang mengamalkan nepotisme.
Bahkan, katanya, sejak penubuhan kerajaan campuran Pakatan Harapan (PH) sudah "tidur sebantal" dengan Barisan Nasional (BN) sehingga sanggup melanggar prinsip yang diperjuangkan selama ini untuk melawan amalan-amalan tersebut.
"Ini bukan soal layak atau tidak atau emolumen tidak diberi, tetapi ini soal risiko wujudnya konflik kepentingan di dalam urus tadbir kerajaan.
"Sebagai ketua sekretariat, sudah pasti (Nurul Izzah) ada kemudahan dan akses kepada kerja-kerja yang dijalankan oleh jawatankuasa berkenaan,” katanya pada satu sidang media di Parlimen, hari ini.
Sebelum ini Nurul Izzah mengesahkan tidak lagi berkhidmat sebagai penasihat kanan ekonomi dan kewangan kepada perdana menteri.
Beliau yang kalah pada Pilihan Raya Umum ke-15 (PRU15) dalam usaha mempertahankan Parlimen Permatang Pauh dilaporkan menyertai Sekretariat Jawatankuasa Penasihat Menteri Kewangan atas jemputan daripada pengerusinya Hassan Marican.
Sekretariat itu berperanan menasihati menteri kewangan mengenai cara untuk meningkatkan asas hasil negara dan mengurangkan perbelanjaan mengurus.
Ianya juga bertanggungjawab menasihati kementerian mengenai perkara berkaitan subsidi, menyemak dan menyusun semula subsidi sedia ada dan penyediaan perlindungan sosial yang lebih holistik.
Selain itu membabitkan perkara berkaitan syarikat berkaitan kerajaan (GLC), termasuk menentukan kaitannya dalam konteks semasa dan menyatukan yang mana sesuai dan perkara berkaitan hutang negara dan tadbir urus yang baik.
Atas sebab itu, kata Wan Saiful sekiranya Amwar membiarkan lantikan itu ianya hanya mengundang tindakan yang amat memalukan kepada negara khususnya negara-negara kelas ketiga kerana tidak pernah mengamalkan amalan tersebut.
"Kalau dibanding dengan negara-negara luar termasuk Burundi dan Kiribati, realitinya tidak pernah dibuat seperti yang dibuat oleh pemimpin Malaysia Madani," katanya.


Lebih baik DAP kembalikan sistem Residen seperti zaman penjajah British-Malaya

Agak biasa ahli politik luar negara memberi komen kepada situasi politik negara lain.Tetapi laporan yang dikeluarkan oleh Asean Parliamentarians for Human Rights, saya rasa agak pelik.Selepas meneliti ahli-ahli mereka, saya mendapati terdapat ahli DAP dalam sekumpulan individu tersebut.Rakyat tahu, DAP ini jenis yang rasa hanya kerajaan Pakatan Harapan (PH) yang terbaik dan kerajaan lain adalah buruk, busuk dan teruk sahaja.DAP juga tahu proklamasi darurat adalah kuasa budi bicara Agong.Maka tidak akan berjaya mencabar kewibawaan dan kebijaksanaan Agong melalui mahkamah kerana kuasa tersebut memang dibenarkan dalam sistem demokrasi Malaysia yang termaktub dalam Perlembagaan Persekutuan.Saya “memuji” kepandaian DAP dalam “meminjam” kuasa luar untuk mencabar kewibawaan dan kebijaksanaan Agong.Yang di-Pertuan Agong adalah ketua negara.Mempolitikkan kuasa luar untuk mencabar kuasa Agong dengan bertopeng hak asasi manusia itu tetap terjumlah derhaka dan pengkhianat.Kalau nak Agong akur kuasa luar, maka lebih baik DAP minta mengembalikan sistem Residen seperti zaman penjajahan British-Malaya.Anda percaya ke ahli politik luar negara akan kacau urusan negara kita tanpa bantuan orang dalaman Malaysia?Mak Kah Keong adalah setiausaha agung Parti Gerakan Rakyat Malaysia* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kes harian lepasi 1,700, 2 lagi terkorban

1,722 kes baru Covid-19 direkodkan semalam menjadikan jumlah keseluruhan sebanyak 4,848,314 kes.
Sebanyak 1,639 pesakit turut dilaporkan sembuh, menjadikan jumlah keseluruhan kes sembuh sebanyak 4,788,889.
Ketika ini, 23,038 kes aktif direkodkan, dengan 22,011 atau 95.5% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara dan 979 (4.2%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 48 kes dan 26 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.5%, dengan kes Covid-19 merangkumi 13.2%.
Dua kes kematian sebelum tiba di hospital dicatatkan menjadikan kes keseluruhan sebanyak 36,387 orang.


Menelusuri 40 tahun pilihan raya presiden AS

Tahun 1972 adalah zaman kegemilangan akhbar dan majalah. Bukan sahaja tebal-tebal muka suratnya, tetapi mutu kewartawanannya adalah tinggi dan mendalam.Dua majalah mingguan berita utama dunia ialah Time dan Newsweek yang diterbitkan di Amerika Syarikat (AS).Bukan sahaja tebal dan banyak iklan tetapi juga mempunyai gambar bermutu dengan tulisan yang panjang dan mendalam.Dari Time dan Newsweek, penulis mula menyedari mengenai politik AS. Ketika itu penulis berada di tingkatan satu.Pada tahun itu, pilihan raya presiden AS menyaksikan persaingan antara Presiden Richard Nixon dari Parti Republikan yang dicabar oleh George McGovern dari Parti Demokratik.Sepanjang tahun itu, majalah Time dan Newsweek membuat liputan mendalam mengenai pilihan raya itu dengan gambar kulit yang menarik.Nixon menang besar dan merupakan penggal kedua baginya.Tugas besar beliau ketika itu adalah untuk menamatkan Perang Vietnam yang sudah begitu tidak popular dalam kalangan rakyat AS.Tetapi kepresidenan Nixon dirundung dengan skandal Watergate yang dibongkar dua pemberita The Washington Post, Bob Woodward dan Carl Berstein.Inilah kali terakhir kewartawanan AS menjatuhkan presiden mereka.Berminggu-minggu Time dan Newsweek menyiarkan kisah skandal Watergate.Akhirnya pada tahun 1974, Nixon meletak jawatan. Naib presidennya, Gerald Ford mengambil alih tugasnya.Dalam pilihan raya presiden 1976, pertandingan adalah antara Presiden Ford dari Parti Republikan yang dicabar Jimmy Carter dari Parti Demokratik yang juga seorang pemilik ladang kacang tanah.Pada 3 November 1976, penulis hadir di acara meraikan pilihan raya itu, yang diadakan di pusat kebudayaan AS, Lincoln Cultural Center, Kuala Lumpur.Ia bertujuan menghebahkan demokrasi AS kepada rakyat Malaysia. Terdapat pameran mengenai sistem demokrasi di negara itu.Keesokan harinya semua akhbar Malaysia menyiarkan dua berita penting di muka depan. Satu, berita luar negara. Satu lagi, berita dalam negara.Berita luar negara ialah kemenangan Carter dalam pilihan raya presiden AS.Berita dalam negara ialah penahanan ahli politik Kassim Ahmad dan wartawan New Straits Times dan Berita Harian, A Samad Ismail dan Samani Amin mengikut Akta Keselamatan Dalam Negeri (ISA).Turut ditahan serentak ialah wartawan Berita Harian Singapura, juga di bawah ISA republik itu.Mereka dikaitkan dengan konspirasi komunis yang didalangi Soviet Union.Tidak seperti presiden sebelum dan selepasnya, Carter tidak pernah menghantar tentera AS menyerang atau mengebom negara lain walaupun beliau sendiri menjadi mangsa Revolusi Iran.Ini kerana pada pilihan raya presiden 1980, Iran mempengaruhi pilihan raya presiden AS dengan melengah-lengahkan pembebasan tebusan di kedutaannya di Teheran sehingga keputusan pilihan raya itu.Carter gagal memasuki penggal kedua kerana kalah kepada Ronald Reagan. Parti Republikan menganggap Reagan adalah presiden terbaik AS bagi separuh kedua abad ke-20.Di bawah kepimpinannya Soviet Union tumbang, Perang Dingin berakhir dan komunisme menjadi tidak relevan.Reagan mengalahkan calon Parti Demokratik, Walter Mondale pada pilihan raya presiden tahun 1984 dengan mudah.Pada pilihan raya tahun 1988, George H W Bush dari Parti Republikan mengalahkan calon Demokratik, Michael Dukakis.Pada tahun 1990, penulis ada membeli dan membaca sebuah buku bertajuk “Surviving at the Top” mengenai panduan perniagaan hartanah yang ditulis seorang ahli perniagaan bernama Donald Trump.Presiden Bush tidak dapat mempertahankan jawatannya pada pilihan raya 1992 apabila beliau kalah pada Bill Clinton.Presiden Clinton yang popular dalam kalangan rakyat AS menang kali kedua pada tahun 1996 dengan mengalahkan Bob Dole dari Parti Republikan.Tetapi pada pilihan raya presiden tahun 2000, rakyat AS memilih calon Parti Republikan, George W Bush yang mengalahkan Al Gore.Untuk pilihan raya presiden 2004, penulis berada di AS membuat tinjauan bagaimana kempen dan pengundian dilakukan.Bandar-bandar yang dikunjungi penulis ialah Washington, Boston, Austin dan Los Angeles.Dalam lawatan itu, dua muzium peringatan yang dikunjungi ialah memorial John F Kennedy di Boston dan Lyndon B Johnson di Austin.Di Boston, penulis bertemu dengan bekas calon presiden, Dukakis yang berkempen untuk John Kerry, calon Parti Demokratik.Pada malam keputusan pilihan raya, pemulis berada dalam majlis para penyokong Parti Republikan di Los Angeles. Bush menang mengalahkan Kerry.Pada pilihan raya preiden tahun 2008, rakyat AS memilih calon Parti Demokratik, Barack Obama yang mengalahkan John McCain.Beliau dapat mempertahankan jawatannya dalam pilihan raya presiden tahun 2012 apabila mengalahkan Mitt Romney.Tetapi tahun 2012 menyaksikan Newsweek menghentikan penerbitannya.Walaupun ia terus menerbitkan kandungan dalam talian tetapi tanpa edisi cetak bermakna zaman kewartawanan majalah berita sudah berakhir.Di Asia, dua majalah berita mingguan berpengaruh, Asiaweek dan Far Eastern Economic Review sudah lama ditutup.Walaupun Time terus diterbitkan tetapi ia sudah menjadi tipis dan orientasinya adalah lebih kepada gaya hidup daripada isu-isu politik, ekonomi dan perkara-perkara penting seperti mana 40 tahun dahulu.Apa yang akan menggantikan kewartawanan lama itu tentunya berada di dalam talian.Tetapi sama ada ia dapat mempertahankan mutu serta pengaruh setanding dengan kewartawanan cetak, tidaklah dapat diketahui lagi.Pada pilihan raya presiden tahun 2016, Parti Republikan memilih Trump sebagai calonnya untuk melawan Hillary Clinton yang dikemukakakan Parti Demokratik.Hillary dijangka menang kerana Trump dilihat begitu tidak sesuai untuk menyandang jawatan paling penting di dunia itu.Dengan gelagat dan pengetahuannya yang dianggap tidak mencapai tahap untuk menjadi presiden.Tetapi dunia ketika itu dilanda gelombang populis politik identiti termasuk AS.Maka dunia dikejutkan dengan kemenangan Trump.Semasa pentadbiran beliau, beberapa buku ditulis oleh bekas staf presiden itu yang menggambarkan Trump tidak sesuai untuk berada di White House.Buku terbaru yang diterbitkan tahun 2020 ini ditulis wartawan veteran Watergate, Woodward berjudul Rage.Beliau mewawancara Trump dan kesimpulannya adalah beliau tidak sesuai untuk menyandang jawatan itu.Akhirnya kewartawanan 40 tahun dahulu muncul kembali. Kalau dahulu melalui surat khabar tetapi kini dengan menggunakan medium buku.The New York Times dan The Washington Post tidaklah berpengaruh seperti mana 40 tahun dahulu.Atau mungkinkah kewartawanan hari ini perlu menggunakan medium buku untuk menyatakan sesuatu yang lebih mendalam, iaitu yang tidak dapat dilakukan jika berada di dalam talian?Obama adalah presiden AS pertama yang menggunakan telefon pintar iaitu BlackBerry.Tetapi Trump adalah presiden pertama yang menggunakan media sosial iaitu Twitter.Pada pilihan raya 2020 antara Trump dan Joe Biden, dunia menyaksikannya melalui pelbagai platform: media sosial, portal berita dan YouTube.Di manakah kedudukan kewartawanan dalam dunia hari ini masih belum dapat dinilai. Tetapi kewartawanan yang kuat adalah salah satu tonggak demokrasi.


Bekalan air di Lembah Klang pulih sepenuhnya

Kesemua 1,279 kawasan yang mengalami gangguan bekalan air berikutan henti tugas Loji Rawatan Air (LRA) Sungai Selangor Fasa 1, 2, 3 dan Rantau Panjang akibat pencemaran pada Selasa lepas, telah menerima bekalan air sepenuhnya pada 12 tengah hari tadi.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata beliau menghargai kesabaran pengguna di kawasan terjejas yang melibatkan wilayah Petaling, Klang, Shah Alam, Gombak, Kuala Lumpur, Hulu Selangor, Kuala Langat dan Kuala Selangor.“Air Selangor ingin mengucapkan terima kasih kepada para pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini,” katanya dalam satu kenyataan hari ini.Pengguna disarankan supaya mendapatkan maklumat rasmi gangguan bekalan air menerusi semua medium komunikasi rasmi Air Selangor iaitu aplikasi Air Selangor, Twitter, Facebook, Instagram Air Selangor dan laman sesawang www.airselangor.com.


‘SOP ketat’ untuk sidang Dewan, kata speaker selepas kes Covid-19 di Parlimen

Speaker Dewan Rakyat Azhar Harun berkata hari ini terdapat beberapa jangkitan Covid-19 dalam kalangan petugas Parlimen dan menambah langkah segera diambil untuk menanganinya.“Kami sudah mengenalpasti semua kontak rapat mereka di Parlimen dan ujian saringan dilakukan terhadap mereka termasuk mengarahkan mereka menjalani kuarantin,” kata Azhar kepada MalaysiaNow ketika dihubungi.“Pejabat-pejabat mereka ditutup segera dan dilakukan sanitasi.”Perkembangan ini berlaku ketika persiapan sedang dilakukan untuk sidang khas selama lima hari Dewan Rakyat bermula 26 Julai depan di mana ahli-ahli Parlimen dijangka akan membahaskan Pelan Pemulihan Negara termasuk meluluskan pindaan yang akan membenarkan Parlimen bersidang secara hibrid.Azhar bagaimanapun berkata, bukan semua kes yang dilaporkan berasal daripada bangunan Parlimen.Beliau turut berkata, setakat ini, kes yang dilaporkan tidak menjejaskan sidang yang sudah dirancang.“Kami sudah bersedia dan akan melaksanakan SOP yang ketat untuk persidangan,” tambahnya.


Kes harian lepasi 3,900 jangkitan, 8 lagi terkorban

3,902 kes baru Covid-19 direkodkan semalam menjadikan jumlah keseluruhan sebanyak 4,629,963 kes.
Sebanyak 2,935 pesakit turut dilaporkan sembuh, menjadikan jumlah keseluruhan kes sembuh sebanyak 4,550,949.
Ketika ini, 43,144 kes aktif direkodkan, dengan 41,488 atau 96.2% daripadanya sedang menjalani kuarantin kendiri.
Dalam pada itu, 33 (0.1%) kes kini berada di pusat kuarantin sementara 1,568 (3.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 55 kes dan 39 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.9% dengan kes Covid-19 merangkumi 13.2%.
Lapan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,862 orang.


Parti politik digesa tidak pancing undi guna isu UEC pada PRU15

Kedua-dua parti kerajaan dan pembangkang diberi amaran supaya tidak mempolitikkan soal pendidikan, khususnya isu yang berkait masyarakat Cina, ketika gabungan politik menumpukan perhatian merangka manifesto menjelang Pilihan Raya Umum ke-15 (PRU15) pada 19 November depan.
Isu pendidikan sangat dekat dengan masyarakat Cina, di mana ia banyak diketengahkan dalam kempen pilihan raya umum lalu oleh Barisan Nasional (BN) dan Pakatan Harapan (PH).
Kedua-dua gabungan politik itu turut berjanji untuk mengiktiraf Sijil Peperiksaan Bersepadu (UEC) bagi kelayakan institusi pengajian tinggi tempatan.
UEC merupakan sijil yang dikeluarkan kepada pelajar lepasan sekolah swasta jenis kebangsaan Cina, dan diiktiraf oleh institusi pengajian tinggi swasta dalam negara termasuk Pulau Pinang, Melaka, Sabah, Sarawak dan Selangor selain turut diperakui beberapa universiti luar negara.
Bagaimanapun, UEC tidak dikawal selia oleh Kementerian Pendidikan Malaysia di peringkat pusat.
Dalam manifesto pilihan raya pada 2018, BN berkata ia akan memberikan pengiktirafan kepada UEC dengan syarat pemegang sijil memperoleh kepujian dalam mata pelajaran bahasa Melayu dan lulus mata pelajaran sejarah dalam peperiksaan SPM Tingkatan Lima.
Sementara PH pula berjanji UEC akan dibenarkan sebagai antara kelayakan masuk universiti awam sekiranya pelajar mendapat kepujian dalam mata pelajaran Bahasa Melayu SPM.
Namun, selepas empat tahun dan di kini di ambang PRU15, UEC kekal tidak mendapat pengiktirafan kerajaan.
Sambil menyuarakan kekecewaannya terhadap perkara itu, Persekutuan Persatuan-Persatuan Lembaga Pengurus Sekolah Cina Malaysia atau lebih dikenali sebagai Dong Zong, berkata UEC diiktiraf lebih 80 universiti di seluruh dunia.
“Ketika pilihan raya, parti politik akan beralih kepada isu pendidikan Cina," kata presidennya Tan Tai Kim kepada MalaysiaNow.
"Tetapi sudah tiba masanya untuk memberi pengiktirafan kepada UEC. Berhenti guna isu ini untuk cipta satu lagi naratif politik."
Penemuan pasukan petugas
Selepas kemenangan dalam PRU14 pada 9 Mei 2018, PH menubuhkan pasukan petugas dikenali sebagai Pasukan Petugas Dasar UEC (PPDUEC) untuk memulakan proses pengiktirafan.
Sepanjang proses itu, PPDUEC bercakap dengan beberapa pihak berkepentingan mengenai isu tersebut, termasuk Dong Zong.
"Mereka bercakap dengan lebih 60 organisasi," kata Tan.
"Kami memberikan kepada mereka banyak laporan, termasuk mengenai sukatan pelajaran dan mekanisme (UEC)."
Bagaimanapun, penemuan pasukan itu tidak pernah dibentangkan di Parlimen.
Pada Julai 2018, hanya dua bulan selepas pilihan raya umum, timbalan menteri pendidikan ketika itu, Teo Nie Ching dilaporkan berkata bahawa beliau mahu UEC diiktiraf menjelang akhir tahun.
Beliau juga berkata isu itu tidak perlu dibawa ke Parlimen untuk dibahaskan.
Bagaimanapun, perkara itu gagal diselesaikan sehingga kerajaan PH tumbang pada Februari 2020.
Perasaan bercampur
PH menerima kecaman hebat kerana gabungan itu tidak memenuhi janjinya mengenai UEC dalam tempoh 22 bulan berkuasa.
Kini, kira-kira sebulan menjelang PRU15, segelintir lulusan UEC mempunyai perasaan bercampur-baur mengenai perkara itu.
Jeremy Sim, 25, berkata adalah "mustahil" untuk sijil itu diiktiraf dalam jangka masa satu atau dua tahun.
“Saya percaya bekas timbalan menteri faham,” tambahnya merujuk kepada Teo.
Yiu Jee Gee, yang merupakan bekas pelajar sekolah menengah swasta jenis Cina pada 2013, berkata beliau tidak akan menilai prestasi PH atau DAP berdasarkan isu UEC semata-mata.
"Bagi saya, mereka hanya mempergunakan agenda ini," katanya.
"Berbanding janji retorik semasa pilihan raya, tidak banyak tindakan praktikal diambil."
Yiu, 27, berkata beliau akan menilai DAP daripada perspektif yang lebih komprehensif pada pilihan raya akan datang sebelum memutuskan sokongannya kepada parti itu.
Seorang lagi lulusan yang memperkenalkan dirinya sebagai Chong berkata tumpuan harus diberikan kepada sistem pendidikan secara keseluruhan dan bukannya sama ada UEC diiktiraf atau tidak.
“Sudah pasti pengiktirafan akan menjadi satu perkara yang terbaik," kata Chong yang berumur 24 tahun.
"Tetapi saya percaya jika ini dicadangkan oleh parti selain DAP, kemungkinan besar janji itu juga tidak ditepati."
Dalam pada itu, beliau berkata, lulusan UEC masih boleh melanjutkan pelajaran ke universiti swasta atau luar negara.
"Untuk masa depan yang lebih baik, salurkan tumpuan dan tenaga kepada bidang pendidikan dan ekonomi negara kita," katanya.


52 kes baru Covid-19, Sabah masih tertinggi

Jumlah kes baru positif Covid-19 di negara ini dalam tempoh 24 jam lepas kekal dua angka, namun meningkat kepada 52, dengan 36 daripadanya di Sabah.Ketua Pengarah Kesihatan Dr Noor Hisham Abdullah berkata perkembangan terbaharu itu menjadikan jumlah kumulatif kes positif Covid-19 di Malaysia kini sebanyak 10,219 kes dengan angka kematian  kekal 130, manakala kes aktif dengan kebolehjangkitan berjumlah 734.“Kes baru tersebut melibatkan 40 penularan tempatan dan 12 kes import,” katanya dalam kenyataan mengenai situasi semasa wabak Covid-19 hari ini.Bagi kes penularan dalam negara, Dr Noor Hisham berkata ia melibatkan 26 warganegara Malaysia dan 14 bukan warganegara, makala kes import membabitkan tiga warganegara dan sembilan warga asing.“Kes di Sabah melibatkan 27 daripada Kluster Benteng LD iaitu 15 warganegara dan 12 warga asing dan dua kes Kluster Selamat melibatkan dua warganegara.“Dua lagi adalah kes saringan petugas kesihatan di Hospital Lahad Datu melibatkan warganegara, manakala masing-masing satu kes membabitkan warganegara iaitu Kluster Pulau, Kluster Bakau dan kes saringan komuniti Semporna,” katanya.Beliau berkata kes membabitkan warga asing pula ialah satu kes saringan prapembedahan di Hospital Lahad Datu dan satu kes saringan sebelum masuk kerja.Dr Noor Hisham berkata terdapat tiga kes saringan komuniti di kawasan Perintah Kawalan Pergerakan Diperketatkan (PKPD) secara pentadbiran iaitu Kota Setar, Kedah dan satu di Pulau Pinang yang kedua-duanya melibatkan warganegara.Beliau berkata 12 kes import melibatkan tiga warganegara dan sembilan bukan warganegara yang pulang dari India dengan lapan kes dan masing-masing termasuk tiga dilaporkan di Kuala Lumpur dan  Selangor, selain dua di  Labuan.Kes import lain adalah dari Bangladesh, Yaman dan Rusia yang dilaporkan di Kuala Lumpur dan Indonesia yang dilaporkan di Selangor, masing-masing satu kes.Sementara itu, terdapat 40 kes pulih dicatatkan hari ini menjadikan jumlah kumulatif pulih sepenuhnya sebanyak 9,355 kes atau 91.6 peratus daripada jumlah keseluruhan kes, katanya.Dr Noor Hisham berkata sehingga kini, terdapat 10 kes dirawat di Unit Rawatan Rapi (ICU), dengan dua daripadanya memerlukan alat bantuan pernafasan.


Najib perlu masuk penjara, kata Tok Mat

Timbalan Presiden Umno Mohamad Hasan berkata Najib Razak perlu bertanggungjawab sepenuhnya terhadap skandal 1MDB, dan bekas perdana menteri itu juga perlu menjalani hukuman sekiranya gagal rayuan terakhir beliau di Mahkamah Persekutuan.
Dalam wawancara bersama Asia Times, Mohamad, yang sebelum ini berganding bahu dengan Najib dan Presiden Umno Ahmad Zahid Hamidi dalam usaha menjatuhkan kerajaan Perikatan Nasional (PN) tahun lalu, berkata Najib gagal membuktikan beliau tidak bersalah, sambil menambah Umno juga gagal “bercakap benar” mengenai skandal 1MDB.
“Hanya ada satu isu: 1MDB,” katanya merujuk kepada kekalahan Barisan Nasional (BN) pada pilihan raya umum 2018.
“Parti dan kerajaan terlalu bertolak ansur. Kami tidak dapat jelaskan, kami tidak berjaya beritahu perkara sebenar.
“Kami fikir ia adalah isu yang mudah sahaja,” kata Mohamad atau lebih dikenali sebagai Tok Mat.
“Kami tidak menyedari ia adalah kebakaran yang akan merebak jauh. Orang ramai kini mempunyai lebih banyak akses kepada maklumat, jadi anda tidak boleh sembunyikan dan sorokkan semuanya, jadi kami perlu tangani isu-isu ini… Negara terus merosot kerana kes 1MDB.”
Apabila dihubungi Mohamad berkata ulasannya mengikut konteks rancangan untuk mendapatkan pengampunan terhadap bekas pemimpin itu.
“Apa yang saya katakan ialah, Najib mesti mendapat perbicaraan yang adil. Jika didapati salah, salahlah, tetapi mesti diadili dengan adil.
“Proses pengampunan biasanya berjalan selepas hukuman dilaksanakan.”
Pada Julai 2020, Najib disabitkan bersalah dalam jenayah pecah amanah, salah guna kuasa dan pengubahan wang haram dalam melibatkan penyelewengan RM42 juta dana SRC International.
Sehubungan itu, beliau dijatuhi hukuman penjara 12 tahun dan denda RM210 juta.
Hukuman tersebut dikekalkan oleh tiga hakim Mahkamah Rayuan pada Disember tahun lepas.
Ketika menolak rayuan Najib, mahkamah menyifatkan tindakan memindahkan RM42 juta dari SRC International sebagai “memalukan negara”.
“Tidak ada kepentingan negara ketika RM42 juta dipindahkan ke dalam akaun Najib, ia hanya memalukan negara,” kata hakim Abdul Karim Abdul Jalil.
Najib kini dalam proses rayuan di Mahkamah Persekutuan.
Mohamad berkata Najib tidak seharusnya mengharapkan layanan istimewa sekiranya beliau akan dipenjarakan.
“Semua orang perlu terima akibat atas perbuatan mereka. Tetapi jika kita mahu berikan pengampunan, dia (Najib) perlu melalui proses itu. Dia perlu masuk ke dalam (penjara) dahulu,” katanya dipetik sebagai berkata.
“Anda tidak boleh berikan pengampunan sebelum dia melalui proses itu. Itu salah, itu benar-benar salah.”
Berhubung skandal 1MDB, Mohamad berkata apa yang berlaku adalah urusan dibuat “tanpa mengikut semak dan imbang kewangan” dan dilakukan “oleh satu orang: iaitu perdana menteri”.
“Dan beliau jugalah menteri kewangan,” tambah Mohamad.
“Beliau juga bertanggungjawab terhadap 1MDB. Itulah punca bagaimana masalah bermula.”
Bagaimanapun, Mohamad mengakui Najib masih dianggap sebagai seorang tokoh popular, mengaitkan pengaruhnya dengan persepsi bahawa beliau menjadi mangsa “pendakwaan terpilih”.
“Sama ada Najib salah atau betul, orang ramai benar-benar tahu tentang apa yang beliau lakukan. Orang tahu. Saya tahu. Kita tahu apa yang berlaku daripada apa yang kita baca,” katanya kepada Asia Times.


Birokrasi sukarkan ibu bapa dapatkan kewarganegaraan anak tanpa kerakyatan

Ketika Michael (bukan nama sebenar) menyerahkan borang permohonan kewarganegaraan bagi anaknya pada 2020, dia yakin dan berharap ia akan diterima.Walaupun pernah melalui proses itu beberapa kali sebelum ini, dia berharap percubaannya kali ini akan berjaya akhirnya dan anak kesayangannya akan dibenarkan memiliki kad pengenalan yang sah.Malangnya, selepas dua tahun, Michael masih lagi menunggu keputusan daripada kerajaan.Pertama kali dia melalui proses itu tujuh tahun lalu, pada 2015.Ketika ditemui MalaysiaNow, beliau berkata semua prosedur sudah dilakukan dan setiap borang yang ditetapkan pihak berkuasa diisi dan diserahkan olehnya.Bagaimanapun, tempoh panjang sehingga bertahun lamanya termasuk respons senyap daripada pihak berkuasa menyebabkan timbul keraguan terhadap sistem kerajaan.“Kementerian tidak pernah beri jawapan kepada saya mengapa permohonan saya itu tidak berjaya,” katanya.“Mereka sentiasa merujuk kepada peruntukan Perlembagaan 15(A) yang memberi kuasa mutlak kepada menteri untuk menolak atau menerima permohonan.”Michael adalah salah seorang daripada ramai ibu bapa di seluruh negara yang memperjuangkan hak anak-anak mereka untuk mendapat kewarganegaraan Malaysia.Ketika ini, ribuan kanak-kanak tanpa kerakyatan terpaksa berdepan risiko diskriminasi, penderaan dan layanan tidak adil akibat tidak memiliki kad pengenalan biru.Tanpa dokumentasi pengenalan diri yang sah, mereka tidak boleh mendaftar di sekolah awam atau menikmati sebarang perkhidmatan yang disediakan untuk warganegara.Malahan, mereka sentiasa dikategorikan sebagai warga asing di mata umum walaupun dilahirkan dan dibesarkan di negara ini.“Sedih apabila kita mendengar orang suruh kanak-kanak tanpa kerakyatan ini pulang ke negara asal mereka,” kata Alex yang merupakan ahli jawatankuasa Kumpulan Sokongan Keluarga Kanak-Kanak Tanpa Kewarganegaraan (SFSG) kepada MalaysiaNow.“Ke mana mereka akan pergi? Mereka dilahirkan di Malaysia.”Dalam sesetengah kes, kanak-kanak tanpa kerakyatan ini diambil sebagai anak angkat oleh ibu bapa warga Malaysia.Namun, kanak-kanak dalam katagori ini juga sering tidak mendapat kerakyatan walaupun Seksyen 18 Perlembagaan Persekutuan menyatakan anak angkat secara automatik akan mengikut kerakyatan ibu bapa angkatnya.Sebaliknya, mereka yang diambil sebagai anak angkat ini diberi MyKas atau kad pengenalan hijau yang mesti diperbaharui setiap lima tahun.“Sesetengah pegawai memberi pelbagai alasan seperti keselamatan negara,” kata Alex berhubung kesukaran mendapatkan MyKad atau kad pengenalan biru.“Saya tidak tahu bagaimana kanak-kanak tanpa kerakyatan ini boleh jadi ancaman kepada negara.”Ramai ibu bapa di SFSG berkata mereka kecewa dengan kerenah birokrasi yang menyukarkan memenuhi segala prosedur memohon kewarganegaraan.Sewaktu menunggu keputusan kerajaan berhubung permohonan mereka, ibu bapa ini terpaksa membelanjakan jumlah wang banyak bagi menyediakan keperluan asas atau kemudahan untuk anak-anak mereka ketika orang lain boleh mendapatkannya secara percuma.“Kerajaan harus lebih telus dalam isu memberi kewarganegaraan kepada kanak-kanak tanpa kerakyatan yang diabaikan ini,” kata Michael yang turut menganggotai jawatankuasa SFSG.“Keadaan yang dihadapi kanak-kanak ini sudah menyedihkan – adakah kerajaan mahu kanak-kanak ini terus menderita?”Menurutnya, jawapan ketika ditanya mengenai permohonan mereka, ibu bapa akan mendapat balasan bahawa “permohonan anda masih diproses”.Walaupun begitu, anak-anak mereka terus membesar dengan status tersebut.Mereka juga tidak dapat meraih lebih banyak pencapaian dalam kehidupan disebabkan status itu.“Mereka menilai anak-anak kami berdasarkan apa yang ada atas kertas,” kata Michael.“Mereka tidak jumpa dan tengok keadaaan kanak-kanak ini sendiri, atau bantu keluarga berkenaan apa yang perlu dilakukan (untuk selesaikan perkara ini). Bantuan kerajaan pula memang tak ada.”


Khairy tarik balik rayuan saman fitnah Anwar

Khairy Jamaluddin menarik balik rayuannya terhadap keputusan mahkamah bahawa beliau bertanggungjawab memfitnah Anwar Ibrahim berhubung kenyataan beliau mengenai perlakuan tidak bermoral yang dibuat 14 tahun lepas.Panel tiga hakim Mahkamah Persekutuan diketuai Nallini Pathmanathan, kemudian membatalkan dua permohonan kebenaran rayuan yang difailkan Khairy dengan kos RM5,000 bagi setiap rayuan.Keputusan itu dibuat selepas peguam Sarah Abishegam yang mewakili Khairy memberitahu mahkamah bahawa mereka telah menulis surat kepada pihak lawan untuk menarik balik permohonan kebenaran merayu pada April lepas.Khairy memohon kebenaran untuk merayu terhadap keputusan Mahkamah Rayuan bahawa beliau bertanggungjawab memfitnah Anwar dan keputusan mahkamah yang sama yang menolak rayuannya untuk meminda pernyataan pembelaan berhubung saman fitnah oleh ketua pembangkang itu.Terdahulu, Sarah menawarkan kos sebanyak RM1,000 untuk setiap rayuan atas alasan penarikan dibuat pada peringkat awal.“Kami telah memfailkan usul itu pada 7 Mac dan perkara itu disenaraikan untuk e-Review (di mahkamah) pada 6 April.“Tarikh perbicaraan ditetapkan pada 11 Ogos untuk perkara ini. Kami sebenarnya menulis surat kepada pihak lawan untuk menarik balik rayuan pada April,” katanya kepada panel hakim itu yang termasuk Zabariah Mohd Yusof dan Rhodzariah Bujang.Peguam Gopal Sri Ram yang mewakili Anwar berkata RM5,000 bagi setiap rayuan di hadapan mahkamah tertinggi adalah munasabah.“Usul (permohonan kebenaran merayu) yang disampaikan kepada kami mengandungi 10 jilid. Kami terpaksa menjawab perkara yang dibangkitkan dan rakan saya yang hadir bersama saya, Cik Leela juga menyediakan draf penghujahan,” tambahnya.Pada 7 Februari tahun ini, Mahkamah Rayuan menolak rayuan Khairy untuk mencabar saman fitnah Anwar selepas memutuskan bahawa tiada kesilapan boleh dirayu yang memerlukan campur tangan rayuan.Mahkamah Rayuan memutuskan kenyataan yang dipertikaikan oleh Khairy, dalam pilihan analogi dan kiasan dalam makna sejadi dan biasa, mampu memfitnah Anwar.Selain itu, Mahkamah Rayuan juga mengesahkan keputusan Mahkamah Tinggi dan memutuskan kuantum ganti rugi RM150,000 yang diberikan kepada Anwar, tidak berlebihan.Pada 7 Mac 2008, Anwar, yang merupakan presiden PKR, menyaman Khairy, yang ketika itu menteri belia dan sukan serta naib ketua Pemuda Umno, kerana didakwa mengeluarkan kata-kata fitnah mengenainya semasa ceramah di Lembah Pantai pada 20 Februari tahun yang sama yang membawa kepada penyiaran klip video di portal berita.Pada September 2017, Hakim Mahkamah Tinggi Azizul Azmi Adnan membenarkan saman Anwar terhadap Khairy dan mendapati Khairy bertanggungjawab atas fitnah dan oleh itu memerintahkan Khairy membayar RM150,000 sebagai ganti rugi am kepada Anwar.Hakim juga menolak permohonan Khairy untuk meminda pernyataan pembelaannya dengan mengatakan bahawa kenyataannya adalah komen yang wajar.Khairy kemudiannya memfailkan rayuan terhadap keputusan Mahkamah Tinggi tetapi pada Februari 2018, Mahkamah Rayuan telah membatalkannya selepas membenarkan permohonan Anwar.Pada 15 Disember 2020, Mahkamah Persekutuan membenarkan rayuan Khairy agar merit kes itu didengar sepenuhnya di Mahkamah Rayuan.


Warga emas bakal terima suntikan vaksin Sinovac dari China

Warga emas berusia 60 tahun ke atas akan diberikan suntikan vaksin Sinovac keluaran China, kata Khairy Jamaluddin hari ini.Khairy yang merupakan menteri penyelaras Program Imunisasi Covid-19 Kebangsaan (PICK) berkata berkata vaksin Sinovac itu disahkan selamat dan efektif.Pada sidang media hari ini, beliau berkata keputusan itu diambil olehJawatankuasa Khas Jaminan Akses Vaksin Covid-19 (JKJAV) berdasarkan data kadar keberkesanan suntikan vaksin tersebut ke atas kes-kes tenat.Peratus keberkesanannya adalah 83.7% bagi kes sederhana dan 100% bagi kes-kes yang tenat.“Berdasarkan data terkini, Sinovac diterima sebagai vaksin selamat, efektif dan stabil untuk diberikan kepada warga emas berumur 60 tahun ke atas.”Beliau turut menambah 100% kadar keberkesaan Sinovac itu terhadap kes-kes tenat adalah penting bagi memastikan warga emas dilindungi dari virus tersebut.“Ia memang efektif dalam mencegah kes-kes tenat daripada berlaku,” katanya.“Inilah yang sebetulnya apa yang kami mahu cegah sebelum ia berlaku kepada warga emas.”Warga emas akan menerima suntikan vaksin pada 19 April dengan mereka yang dikategorikan kumpulan yang berisiko tinggi.


Jumlah mangsa banjir di Pahang, Perak meningkat

Jumlah mangsa banjir di Pahang dan Perak meningkat manakala Selangor menunjukkan trend menurun dan tiga negeri iaitu Johor, Kelantan dan Sarawak kekal setakat 8 pagi ini.
Di Pahang, portal info bencana Jabatan Kebajikan Masyarakat (JKM) melaporkan 347 mangsa banjir masih berada di 10 pusat pemindahan sementara (PPS) di daerah Raub pada pagi ini.
PPS Pusat Kegiatan Kemas Gali mencatatkan jumlah mangsa paling ramai iaitu 143 orang diikuti PPS Dewan Serbaguna Kampung Pia (77 orang) dan Sekolah Kebangsaan Tersang (36 orang).
Sementara itu, laman web rasmi info banjir Jabatan Pengairan dan Saliran memaklumkan Sungai Tanum di Chegar Perah, Lipis telah melepasi paras bahaya pagi ini, manakala dua lagi sungai iaitu Sungai Kechau juga di Lipis dan Sungai Serting, Bera kini berada di paras amaran.
Jabatan Meteorologi pula meramalkan kebanyakan daerah di Pahang termasuk Raub, Lipis dan Bera akan mengalami ribut petir pada petang dan malam ini.
Di Perak, mangsa banjir meningkat kepada 868 orang dari 237 keluarga setakat 10 pagi ini berbanding 642 orang daripada 188 keluarga setakat malam tadi.
Kesemua mereka berlindung di 13 PPS termasuk tiga PPS baharu dibuka di Dewan Serbaguna Kampung Padang Tembak di daerah Hilir Perak, Sekolah Kebangsaan (SK) Titi Gantong di daerah Perak Tengah dan Dewan Orang Ramai Kampung Piandang di daerah Kinta.
Beberapa daerah terus merekodkan penurunan mangsa banjir khususnya di PPS Dewan Sekolah Menengah Kebangsaan Abd Rahman Talib (SMART) Batu 4, SK Changkat Lobak, Sekolah Agama Rakyat Padang serai, Dewan Sekolah Menengah Kebangsaan (SMK) Raja Shahriman Beruas dan Sekolah Agama Rakyat Shafie Batu Hampar.
Di Selangor, Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor melaporkan setakat 8 pagi tadi jumlah mangsa banjir menurun kepada 1,625 individu dari 401 keluarga berbanding 1,905 mangsa (471 keluarga) pada tengah malam tadi membabitkan tujuh daerah.
Sebanyak 23 PPS dibuka iaitu enam PPS beroperasi di Sepang; Kuala Selangor, empat PPS; Sabak Bernam, Klang dan Petaling, masing-masing tiga PPS serta Hulu Langat dan Kuala Langat masing-masing dua PPS.
Di Johor, Jawatankuasa Pengurusan Bencana Daerah (JPBD), dalam kenyataan memaklumkan jumlah mangsa banjir kilat kekal 289 orang yang terdiri daripada 72 keluarga masih ditempatkan di lima PPS di tiga daerah yang terjejas iaitu Tangkak, Kluang dan Segamat, setakat 8 pagi ini.
“Seramai 39 orang ditempatkan di Balai Raya Kampung Batu Badak dan 14 orang masih berada di Dewan Komuniti Tasek, Segamat; manakala hanya tinggal enam orang lagi di Dewan Utama Kampung Ithnin Maarof di Kluang.
“Di Sekolah Kebangsaan Simpang 5 Darat dan Sekolah Agama Simpang 5 Darat, Tangkak; menempatkan mangsa paling ramai, masing-masing 122 dan 108 orang berikutan banjir termenung,” kata jawatankuasa itu dalam satu kenyataan, hari ini.
JPBD turut memaklumkan, empat sungai berada paras amaran iaitu Sungai Lenik (Ladang Cha'ah) dan Sungai Muar (Kampung Awat), Segamat; Sungai Tangkak (Kampung Seri Makmur), Tangkak; serta Sungai Sembrong (Batu 2 Sembrong), di Batu Pahat.
Di Kelantan, menurut portal Info Bencana Jabatan Kebajikan Masyarakat (JKM) jumlah mangsa banjir kekal seramai 1,053 orang dari 364 keluarga dan ini ditempatkan di enam PPS di Rantau Panjang, Pasir Mas setakat pagi ini.
PPS berkenaan membabitkan SK Tok Deh, SK Kubang Kual, PPS Putat Tujoh, Masjid Mukim Padang Licin, SK Gual Periok dan SK Gual Tinggi.
Di Sarawak, jumlah mangsa banjir kekal 123 orang setakat 7 pagi tadi, yang melibatkan 39 keluarga dari kawasan hujung Jalan Medamit, Limbang.
Menurut Jawatankuasa Pengurusan Bencana Negeri Sarawak kesemua mangsa ditempatkan di PPS Dewan Masyarakat Medamit di daerah itu.
Di Melaka, Jumlah mangsa banjir kekal 44 orang membabitkan 10 keluarga pada pagi ini, menurut Sekretariat Jawatankuasa Pengurusan Bencana Negeri Melaka.
Sekretariat itu, dalam satu kenyataan memaklumkan kesemua mangsa terjejas melibatkan penduduk di daerah Alor Gajah yang ditempatkan di satu PPS di Dewan Pejabat Jawatankuasa Pembangunan dan Penyelarasan Dewan Undangan Negeri (Japerun) Durian Tunggal.


Buang mentaliti ‘bunker’, kata pakar berhubung sekatan pergerakan

Beberapa pakar menggesa kerajaan untuk membuang “mentaliti bunker” yang hanya melaksanakan sekatan pergerakan penuh atau “lockdown” bagi mengekang jumlah jangkitan Covid-19 yang mencapai bilangan tertinggi lebih dari 13,000 minggu lalu walaupun perintah kawalan pergerakan yang ketat dilaksanakan sejak Jun l.Ketua eksekutif kumpulan pemikir dasar kesihatan dan sosial, Galen Centre, Azrul Mohd Khalib berkata sekatan pergerakan penuh dan perintah kawalan akan mewujudkan persekitaran dan rasa selamat yang palsu.“Kita harus belajar untuk urus dan hidup dengan penyakit ini,” katanya kepada MalaysiaNow.“Itulah sebabnya penting bagi orang ramai mendaftar dan diberi vaksin secepat mungkin.”Sekatan pergerakan penuh atau PKP 3.0, dikuatkuasakan pada 1 Jun lalu.Pengumuman pelaksanaannya dibuat beberapa hari selepas Ketua Pengarah kesihatan Dr Noor Hisham Abdullah memberi amaran kepada rakyat Malaysia untuk bersedia “menghadapi situasi terburuk” di tengah-tengah trend kes jangkitan Covid-19 yang meningkat dalam negara.Ketika pengumuman itu dibuat, kes harian masih berada pada tahap sekitar 8,200.Ia juga diumumkan ketika ramai pihak mulai berdebat mengenai kehidupan dan kelangsungan hidup rakyat ekoran perniagaan yang dianggap tidak perlu akan ditutup setiap kali sekatan pergerakan dilaksanakan.Azrul berkata, kerajaan tidak boleh terus bergantung dengan pendekatan yang sama sejak perintah kawalan pergerakan (PKP) pertama kali dilaksanakan tahun lalu kerana wabak itu sudah lama masuk ke dalam masyarakat.“Epidemik dengan tahap kebolehjangkitan ketika ini bermaksud tahap kepatuhan yang tinggi terhadap SOP dan amalan kebersihan yang baik kemungkinan besar akan memberi kesan lebih besar daripada pelaksanaan sekatan pergerakan, yang hanya memberikan hasil sementara dan tidak berkekalan,” katanya dan menambah sekatan pergerakan harus menjadi jalan terakhir dalam keputusan kerajaan.Intervensi tahap rendahDr Sanjay Rampal, seorang ahli epidemiologi di Universiti Malaya, bersetuju keberkesanan sekatan pergerakan menurun sejak tahun lalu.Bercakap kepada MalaysiaNow, beliau menambah sekatan pergerakan penuh hanya mempunyai kesan sementara dan memakan kos yang tinggi.Beliau berkata sekatan pergerakan penuh yang disifatkan sebagai “intervensi tahap rendah”, yang hanya dapat mengurangkan penularan wabak dalam masyarakat jika seluruh negara berada dalam keadaan terkurung selama empat hingga lapan minggu.“Namun, ia memberi kesan dan gangguan terhadap psikologi, sosial, dan ekonomi,” katanya.Walaupun dengan kebimbangan ekoran kewujudan varian Delta di negara ini, Sanjay berkata sekatan pergerakan penuh tidak semestinya menjadi langkah yang berkesan sekiranya sektor-sektor tertentu masih dibenarkan beroperasi.“Varian Delta lebih mudah menular, tetapi akibat daripada penyakit ini tidak bertambah baik,” katanya.“Sekatan pergerakan penuh terbaru juga tidak begitu berkesan, sebahagiannya disebabkan oleh penurunan intensiti yang memungkinkan lebih banyak pergerakan oleh pekerja untuk mengurangkan kesan kewangan dan ekonominya.”Sanjay turut berkata , hasil sekatan pergerakan dilihat hanya bersifat sementara, dengan kes-kes yang meningkat selepas ia di tidak lagi dilaksanakan.Banyak kegagalanBagaimanapun Malaysia tidak sendirian dalam usahanya untuk mencari jalan keluar daripada peningkatan jangkitan Covid-19.Walaupun beberapa negara berjaya mengawal jumlah jangkitan , masih banyak negara lain menghadapi kes yang tidak kunjung berakhir.Seorang ahli biokimia klinikal Dr Salvatore Chirumbulo bercakap mengenai kegagalan langkah sekatan pergerakan di Itali, negara Eropah pertama yang dilanda wabak global tersebut.Sekatan pergerakan paling ketat di Itali dikuatkuasakan dari 8 Mac hingga 31 Mei tahun lalu, selepas itu pemerintahnya membuat peta amaran mengkategorikan kawasan mengikut warna seperti zon merah, kuning dan hijau seperti yang turut dilaksanakan Malaysia.Namun Chirumbulo berkata kes dan kematian masih terus berlanjutan di negara itu walaupun langkah-langkah kawalan pergerakan dilaksanakan.“Banyak kegagalan itu disebabkan oleh penutupan di rumah, klinik, hospital, tempat kerja, yang menyebabkan ahli keluarga yang dijangkiti atau kenalan yang dijangkiti duduk dalam ruang yang sama. Protokol terapi di rumah adalah cetek dan kekok,” katanya dan menambah data juga tidak menentu selain komunikasi yang tidak telus.Mengenai perintah kawalan terbaru di Malaysia, beliau berkata sukar untuk menghalang penularan virus di kawasan yang kepadatan penduduknya tinggi.“Kepadatan penduduk adalah salah satu faktor yang harus dipertimbangkan bagi sebarang dasar untuk laksanakan sekatan pergerakan,” katanya dan menambah pembahagian usia, keramaian, kepadatan penduduk bandar, kawasan luar bandar, kekerapan komunikasi dalam kalangan rakyat dan kebolehpercayaan terhadap sektor penjagaan kesihatan juga harus diambil kira.Beliau berkata alternatif yang lebih baik adalah mengurangkan hospitalisasi pesakit dengan meningkatkan terapi di rumah dalam tempoh tiga hari pertama gejala Covid-19.Dikuatkuasakan untuk sementaraDi New Zealand, kementerian kesihatannya mengaitkan kejayaannya dalam membendung penyebaran Covid-19 dengan penggunaan sistem amaran.“Pada Mac tahun lalu, kurang dari sebulan selepas kes pertama disahkan di negara ini, sistem peringatan amaran dibuat dengan empat tahap berbeza, dan negara tersebut memasuki tahap Amaran Tahap Empat lockdown,” katanya dalam satu kenyataan kepada MalaysiaNow.Sistem Amaran Tahap Empat memerintahkan semua orang selain pekerja di sektor perlu duduk di rumah.Hanya perkhidmatan perlu seperti pasar raya dan stesen minyak dibenarkan beroperasi, dengan langkah-langkah kawalan pencegahan jangkitan standard.Setelah tiga minggu di Amaran Tahap Empat, negara maju itu merendahkan sistem ke Amaran Tahap Tiga.Bagaimanapun, kementeriannya berkata langkah-langkah lain adalah sama penting termasuk vaksinasi, pengasingan dan kuarantin, pengesanan kontak dan mesej kebersihan asas yang menggesa orang tinggal di rumah.Azrul bersetuju negara-negara seperti New Zealand dan Korea Selatan mempunyai pemahaman yang lebih baik mengenai keadaan epidemiologi sehingga memungkinkan mereka untuk menyasarkan pada tempat tertentu ketika pelaksanaan perintah kawalan mereka.“Korea Selatan, misalnya, memiliki tahap kepatuhan SOP yang sangat tinggi dan strategi pengujian agresif untuk kes baru.“Mereka memahami bahawa lockdown itu hanya untuk sementara dan demi memastikan sistem kesihatan mereka tidak dibebani.“Lockdown bukan bertujuan untuk kurangkan jumlah yang dijangkiti dan menghilangkan penyakit ini,” katanya.


Tiada bayaran untuk mohon Bantuan Prihatin Rakyat, kata LHDN

Lembaga Hasil Dalam Negeri (LHDN) menjelaskan tiada bayaran dikenakan untuk permohonan Bantuan Prihatin Rakyat (BPR) dan tidak pernah melantik pihak ketiga untuk berbuat demikian.LHDN dalam satu kenyataan hari ini berkata, permohonan BPR adalah percuma dan tiada sebarang bayaran dikenakan kepada pemohon.“Setiap permohonan yang dihantar secara dalam talian akan dinilai dan mengikut prosedur yang ditetapkan,” kata kenyataan itu.LHDN berkata, terdapat aduan diterima mengenai caj dikenakan oleh pihak ketiga bagi mengisi borang permohonan BPR.Menurut LHDN, sebarang pertanyaan mengenai isu ini boleh dikemukakan di talian 1-800-88-2747 atau ke laman sesawang maklumbalaspelanggan.hasil.gov.my/MaklumBalas/ms-my/.


Jumlah mangsa banjir di PPS menurun di 4 negeri

Jumlah mangsa banjir yang berlindung di pusat pemindahan sementara (PPS) di empat negeri iaitu Johor, Pahang, Melaka dan Negeri Sembilan menunjukkan sedikit penurunan petang ini berbanding tengah hari tadi.Sementara itu, jumlah mangsa banjir di tiga negeri iaitu Selangor, Terengganu dan Sabah tidak banyak berubah setakat petang ini.Di Johor, jumlah mangsa banjir menunjukkan penurunan kepada 5,588 mangsa setakat 4 petang ini berbanding 5,598 orang tengah hari tadi.Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan berkata tiga PPS ditutup iaitu masing-masing satu di Segamat, Kota Tinggi dan Batu Pahat.“PPS Sekolah Agama Gemereh, Segamat yang menempatkan 78 mangsa ditutup 12 tengah hari tadi manakala PPS  Sekolah Kebangsaan  Semanggar Kota Tinggi (23 mangsa) ditutup 1 tengah hari tadi dan PPS Sri Sepakat, Batu Pahat (tujuh mangsa) ditutup 2 petang tadi,” katanya.Vidyananthan berkata sehingga kini jumlah keseluruhan PPS yang dibuka di Johor adalah 81 di tujuh daerah yang menempatkan 1,505 keluarga.Segamat terus mencatatkan mangsa tertinggi iaitu 4,105 orang, Mersing (546 orang), Tangkak (472),  Kota Tinggi (131), Kluang dan Muar masing- masing 116 mangsa dan Batu Pahat (102), kata beliau.Setakat ini, cuaca di Muar, Batu Pahat, Segamat, Mersing dan Tangkak adalah cerah manakala  di Kluang dan Kota Tinggi cuaca mendung.Di Pahang, Sekretariat Jawatankuasa Pengurusan Bencana Negeri melaporkan jumlah mangsa banjir berkurangan petang ini menjadi 2,265 orang di 35 PPS, berbanding 2,816 orang pada tengah hari tadi.Banjir gelombang kedua di Lipis yang bermula pada hari pertama tahun baharu pulih hari ini apabila 146 mangsa terakhir di enam PPS di daerah itu dibenarkan pulang petang ini, menjadikan daerah yang masih terjejas ialah Raub, Jerantut, Maran, Bera, Kuantan, Rompin, Temerloh dan Pekan.Sebanyak 21 lokasi jalan tutup direkodkan antaranya di Jalan Bohor Baru dan Jalan Kemayan-Tembangau di Bera, Jalan Serengkam (Maran); Jalan Kota Gelanggi, Simpang Batu Embun-Simpang Kuala Lipis dan Jalan Pulau Tawar-Durian Hijau (Jerantut); Jalan Air Hitam (Kuantan); Jalan Bentong-Gua Musang (Bentong) dan Jambatan Benta dan Jalan Kuala Lipis-Jerantut (Lipis).Laman web publicinfobanjir.water.gov.my melaporkan sungai yang masih melebihi paras bahaya ialah Sungai Pahang di Kuala Sungai Chini di Pekan dan Sungai Serting di Padang Gudang, Bera.Jabatan Meteorologi pula meramalkan cuaca hujan malam ini di Kuantan, Pekan dan Rompin.Di Melaka, jumlah mangsa banjir sedikit menurun kepada 2,155 mangsa daripada 565 keluarga setakat  4 petang ini.Pengarah Angkatan Pertahanan Awam (APM) Melaka Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 11 kawasan di Jasin.“Seramai 673 mangsa daripada 174 keluarga ditempatkan di sembilan PPS di Alor Gajah, 1,192 mangsa dari 314 keluarga ditempatkan di sembilan PPS di Melaka Tengah serta 290 mangsa daripada 77 keluarga ditempatkan di empat PPS di Jasin,” katanya dalam  kenyataan hari ini.Di Negeri Sembilan, data terkini menerusi aplikasi Info Bencana Jabatan Kebajikan Masyarakat (JKM)  menunjukkan mangsa banjir berkurangan sedikit kepada 1,666 individu membabitkan 462 keluarga dengan 16 PPS dibuka setakat petang ini berbanding 1,706 individu (478 keluarga) dengan 18 PPS tengah hari tadi.Sementara di Selangor, aplikasi Info Bencana JKM memaklumkan jumlah mangsa banjir di Selangor kekal seramai 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).Sementara itu, laman web publicinfobanjir.water.gov.my memaklumkan Sungai Bernam di Rimba KDR, Sabak Bernam kekal di tahap bahaya sejak tengah hari tadi dengan ketinggian 3.1 meter setakat 2 petang dan dalam trend menurun.Jumlah mangsa banjir juga tidak berubah di Terengganu apabila  Sekretariat Jawatankuasa Pengurusan Bencana Negeri memaklumkan jumlah mangsa banjir kekal 19 orang dari lima keluarga di dua PPS di Kemaman petang ini.PPS Sekolah Kebangsaan Lembah Jabor menempatkan sembilan orang dari tiga keluarga manakala Sekolah Menengah Kebangsaan Geliga menempatkan 10 orang daripada dua keluargaManakala di Sabah jumlah mangsa banjir tidak banyak berubah dengan 3,377 mangsa banjir daripada 1,330 keluarga petang ini berbanding 3,318 mangsa banjir daripada 1,319 keluarga tengah hari tadi.Sekretariat Pengurusan Bencana Negeri Sabah dalam kenyataan memberitahu semua mangsa banjir ditempatkan di 31 PPS di enam daerah terjejas banjir terletak di bahagian utara dan pantai timur negeri ini.Daerah Kota Marudu kekal mencatatkan jumlah mangsa banjir paling ramai dipindahkan dengan 2,659 mangsa daripada 1,115 keluarga di 14 PPS, diikuti Pitas (307 mangsa, 127 keluarga,  empat PPS), Telupid (228 mangsa, 48 keluarga, lapan  PPS).Sandakan (46 mangsa, tujuh keluarga, satu PPS), Beluran (38 mangsa, 10 keluarga, satu PPS) dan daerah kecil Paitan (99 mangsa, 23 keluarga, tiga PPS).Sementara itu, pemantauan sungai di Kota Marudu yang menjadi antara sebab kejadian banjir di daerah itu mendapati Sungai Tandek dan Sungai Bandar berada di bawah paras waspada manakala Sungai Bongon pada paras waspada.Cuaca petang mendung dan hujan renyai di kawasan utara dan pantai timur, manakala cerah di kawasan pantai barat negeri ini.


Kajian mendapati kewangan cabaran utama rakyat mengharungi PKP

Kewangan dilihat menjadi cabaran utama bagi kebanyakan individu susulan banyak aktiviti yang terhenti dalam usaha kerajaan memastikan rantaian Covid-19 dapat diputuskan, kata satu kaji selidik selepas Pelaksanaan Perintah Kawalan Pergerakan (PKP) 2.0 berkuat kuasa 13 Januari lalu.Keadaan itu juga dikatakan turut akan menjejaskan pendapatan mereka, kata kajian yang dijalankan oleh Pusat Penyelidikan Undian UCSI melibatkan 951 orang responden dari empat buah negeri iaitu Selangor, Kuala Lumpur, Johor dan Pulau Pinang.Sebanyak 61.4% responden berpandangan berpandangan faktor kewangan merupakan perkara paling mencabar berbanding interaksi sosial (51.6%), kesihatan mental 49.2%, bekerja 48.9% dan memberi barang keperluan 24.5%.Menurut kajian itu juga, orang awam sudah menunjukkan penyesuaian dengan PKP 2.0 dalam aktiviti membeli barang dapur atau keperluan dan bekerja di mana industri dan peniaga dilihat lebih matang dalam mengurus mekanisma bekerja dan bekalan berbanding PKP tahun lalu.“Penerimaan terhadap PKP 2.0 ini juga berbeza mengikut kawasan tempat tinggal responden,” kata kajian itu.Sementara itu lebih separuh daripada responden bersetuju peningkatan kes Covid-19 di negara ini disebabkan kecuaian orang ramai yang tidak mematuhi prosedur operasi standard (SOP) yang ditetapkan oleh kerajaan.“Sebanyak 68% bersetuju tiada pematuhan SOP, 18% tidak bersetuju manakala baki 14% mengataka tidak pasti,” tambah kajian itu.Sepanjang pelaksanaan PKP 2.0, respoden turut mengatakan keadaan mencabar, tetapi masih boleh mengharungi dengan penduduk luar bandar tertinggi, diikuti separa bandar dan bandar.“83.1% penduduk bandar kata ia mencabar, tetapi masih boleh mengharungi berbanding 79.5% penduduk separa bandar dan 69% penduduk bandar,” katanya.Hanya sebilangan kecil sahaja menyatakan mereka tidak mampu mengharungi pelaksanaan PKP.“Sebanyak 25% responden bandar mengatakan tiada masalah dengan PKP berbanding 11.4% penduduk separa bandar dan 8.5% luar bandar”.Soal selidik juga mendapati sekiranya PKP ini terus disambung untuk tempoh yang lebih lama, 74.3% responden merasakan ia mencabar namun masih boleh diharungi manakala 12.2% lagi berpendapat tiada masalah langsung dan 13.5% pula merasakan mereka tidak mampu mengharunginya.


Hampir 69% populasi dewasa Malaysia lengkap vaksinasi

Sebanyak 68.8% atau 16,107,712 individu daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini, memaklumkan sebanyak 313,751 dos vaksin Covid-19 melibatkan 132,640 dos pertama dan 181,111 dos lengkap diberikan semalam, menerusi Program Imunisasi Covid-19 Kebangsaan (PICK).“Sebanyak 20,677,827 individu atau 88.3% populasi dewasa Malaysia sudah menerima sekurang-kurangnya satu dos vaksin Covid-19 setakat Isnin,” demikian menurut JKJAV.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Pindaan RUU kewarganegaraan lebih teruk daripada kerajaan BN dulu, kata kumpulan peguam

Kumpulan hak asasi manusia Lawyers for Liberty (LFL) menyelar cadangan kerajaan untuk meminda Perlembagaan Persekutuan yang akan menyaksikan pengguguran peruntukan melindungi individu daripada diberikan status tiada kerakyatan.
Kenyataan ini dikeluarkan beberapa hari selepas lebih 100 NGO dan aktivis memberi amaran kepada Kementerian Dalam Negeri supaya tidak meminda undang-undang “secara berahsia” tanpa sesi libat urus dengan pihak berkepentingan.
Menurut LFL, dengan menggugurkan Seksyen 1(e) Jadual Kedua Bahagian 2, yang katanya melindungi individu daripada diberikan status tiada kerakyatan, akan “menutup pintu” orang tanpa kewarganegaraan di Malaysia.
Ini termasuk kanak-kanak dan mereka yang lahir di Malaysia dan tinggal di negara ini selama beberapa generasi tetapi dinafikan hak memiliki MyKad berwarna biru kerana kekurangan dokumentasi yang betul.
“Sungguh mengejutkan gabungan politik Pakatan Harapan (PH) yang mendakwa memperjuangkan reformasi dan orang tanpa kerakyatan semasa dalam pembangkang kini bertanggungjawab sebagai kerajaan hari ini untuk pindaan yang tidak boleh diterima dan tidak wajar ini,” kata Pengarah LFL Zaid Malek.
"Malah kerajaan Barisan Nasional sebelum ini, yang kerap dikritik PH kerana tidak adil, tidak seteruk ini. Jika pindaan ini diluluskan, ia akan menjadi hari hitam untuk Parlimen dan negara.”
Beliau menyifatkan cadangan pindaan itu sebagai "paling teruk kepada undang-undang kewarganegaraan sejak Merdeka".
Pada Rabu, lebih 100 pertubuhan dan aktivis yang terlibat dalam memperjuangkan kewarganegaraan sama rata memberi amaran kepada Putrajaya terhadap sebarang cubaan untuk meminda undang-undang kewarganegaraan secara senyap-senyap yang boleh menganiaya puluhan ribu kanak-kanak tanpa kerakyatan, walaupun kerajaan berikrar untuk meneruskan pindaan Perlembagaan bagi membantu kanak-kanak yang dilahirkan di luar negara yang mana ibunya adalah warganegara Malaysia.
Walaupun kerajaan bersetuju meminda Perlembagaan untuk menyelesaikan kes kanak-kanak dinafikan kewarganegaraan kerana dilahirkan di luar negara oleh ibu mereka warganegara Malaysia, terdapat kebimbangan kategori lain orang tanpa kerakyatan – anak luar nikah, mereka yang diterima pakai oleh rakyat Malaysia juga sebagai kanak-kanak terbiar dan mereka daripada keluarga generasi tanpa dokumen – kini boleh dinafikan kewarganegaraan di bawah rancangan yang sedang dibincangkan untuk menyekat undang-undang semasa.
"Tiada negara patut menawarkan untuk membuat pindaan sedemikian hanya sebagai balasan untuk menyekat hak kewarganegaraan dan hak kumpulan lain," kata kumpulan itu pada 21 Jun.
LFL berkata, Perlembagaan asal memberikan kewarganegaraan kepada sesiapa yang dilahirkan di negara ini di bawah prinsip "jus soli".
Bagaimanapun, pada 1962 Perlembagaan m dipinda untuk memasukkan keperluan untuk ibu atau bapa adalah seorang warganegara.
"Untuk mengelakkan bahaya orang diberikan status tanpa kerakyatan kerana syarat baru ini, Seksyen 1(e) dimasukkan ke dalam Perlembagaan.
"Menghapuskan Seksyen 1(e) secara melulu sekarang akan menyebabkan penderitaan yang tidak terkira dan menyebabkan ribuan orang dikategorikan sebagai individu tanpa kerakyatan.
“Ia adalah satu langkah ke belakang, yang melanggar hak asasi manusia bagi taraf kewarganegaraan terhadap mereka yang lahir di negara ini dan bukan warganegara dari mana-mana negara lain.”
Zaid memberi amaran tentang penciptaan "sekumpulan besar individu tanpa kerakyatan", sambil menambah ini akan merosakkan ekonomi dan sosial serta "sesat, bodoh, dan sangat kejam".
Beliau juga mengecam cadangan pindaan kepada Seksyen 19B Jadual Kedua Bahagian 3, yang menurutnya akan menghapuskan hak anak-anak terbiar atau yatim piatu kepada kewarganegaraan.
"Sebaliknya, anak-anak yang baru lahir akan berada di bawah belas kasihan Kementerian Dalam Negeri untuk diberikan kerakyatan," katanya.
Ini dilakukan walaupun keputusan Mahkamah Persekutuan pada 2021 untuk memberikan kewarganegaraan kepada seorang remaja yang ditinggalkan semasa dilahirkan oleh ibunya yang tidak dikenali dan diambil sebagai anak angkat oleh pasangan Malaysia.
Zaid berkata kerajaan "nampaknya menggunakan alasan untuk menyelesaikan isu anak yang dilahirkan di luar negara kepada ibu warganegara Malaysia untuk membawa beberapa siri pindaan yang berbahaya, secara tidak adil dan kejam.
"Pindaan ini akan mewujudkan satu kelas baru yang besar orang tanpa kerakyatan.
“Ia akan mewujudkan masalah baru yang besar dan memperbesarkan isu tanpa kerakyatan yang sudah lama tidak diselesaikan di Malaysia," tambahnya.


Ismail tak turun berkempen di PRN Melaka?

Pertembungan Umno dan gabungan Perikatan Nasional (PN) yang bakal berlaku pada Pilihan Raya Negeri (PRN) Melaka akan datang menimbulkan dilema politik terbesar bagi Ismail Sabri Yaakob sejak mengangkat sumpah Ogos lalu, memaksa perdana menteri mempertimbangkan sama ada akan terlibat dalam kempen pilihan raya tersebut atau tidak, MalaysiaNow difahamkan.Dilema itu menjadi lebih sukar kerana Ismail juga mendapat tekanan dari Ahmad Zahid Hamidi untuk membuat lawatan ke Melaka bagi menyertai kempen parti itu.“Jika Ismail pergi berkempen untuk Umno di Melaka, ia akan menjadi misi bunuh diri,” kata ahli Umno Pahang yang rapat dengan kumpulan rapat perdana menteri kepada MalaysiaNow.Ismail berkuasa Ogos lalu dengan sokongan kira-kira 50 ahli Parlimen dari PN dan sekutunya, sebuah keputusan yang menyebabkan beliau berterima kasih kepada Presiden Bersatu Muhyiddin Yassin.Namun beliau kini berada dalam kedudukan janggal kerana terpaksa mematuhi ketua partinya yang menolak sebarang bentuk kerjasama dengan Bersatu dan seterusnya akan turut bertembung dengan sekutu utama PN iaitu PAS pada PRN yang akan diadakan pada 20 November depan.Walaupun berdepan tentangan hebat Umno Melaka, Zahid yang mengetuai kempen menggulingkan kerajaan Muhyiddin selepas gagal mendapatkan bantuan pemimpin Bersatu bagi puluhan kes jenayahnya, bertegas Umno dan Bersatu tidak akan bekerjasama dalam PRN.Muhyiddin dan Zahid secara terbuka menyatakan calon mereka akan bertembung walaupun ahli Parlimen daripada kedua-dua gabungan diketuai mereka membentuk kerajaan persekutuan yang dipimpin Ismail ketika ini.“Jadi sebagai ahli Umno, Ismail tidak mempunyai pilihan selain patuh kepada arahan Zahid. Namun untuk apa? Melainkan Zahid mampu gantikan sokongan 50 ahli Parlimen PN kepada kerajaan dengan tambahan sokongan daripada ahli Parlimen lain.“Jika Ismail masih dapat bertahan (sebagai PM) sebelum pilihan raya umum (PRU) akan datang ia sememangnya satu kejayaan baginya,” kata sumber Umno itu.Tekanan dari Zahid juga berlaku ketika hubungan presiden Umno itu dengan Najib Razak menjadi rapuh selepas bekas perdana menteri itu dilaporkan memutuskan untuk bekerjasama dengan Ismail.MalaysiaNow baru-baru ini melaporkan kedua-dua pemimpin Umno itu berpecah sejurus selepas kedua-duanya bekerja keras untuk menggulingkan pentadbiran Muhyiddin.Najib kini bergantung kepada penyandang jawatan nombor satu negara itu untuk bagi mendapatkan kelebihan daripada kerajaan.Difahamkan, Najib memutuskan untuk menjauhkan diri sepenuhnya dari Zahid berikutan defisit kepercayaan yang main berkurangan dalam kalangan pemimpin Umno terhadap Zahid.Pada masa yang sama, Ismail secara senyap bekerja keras untuk mendapatkan sokongan dan pengaruh bagi jawatan tertinggi parti, satu perkara yang boleh mengukuhkan kedudukannya di Putrajaya.Ismail mempunyai kurang reputasi untuk menjadi perdana menteri walaupun beliau merupakan salah seorang dari tiga naib presiden Umno.Kedudukan beliau ketika ini juga turut memecahkan tradisi masa lalu ketika parti itu berkuasa.Dalam usaha merebut jawatan presiden Umno, Ismail menemui sekutunya iaitu Najib yang membolehkan situasi menang-menang dapat dicapai.Difahamkan, semalam Najib bertemu Ismail untuk membincangkan strategi PRN Melaka, susulan mesyuarat serupa diadakan secara berasingan antara Ismail dan mereka yang bersekutu dengan Zahid.Sumber berkata semasa pertemuan dengan Najib, Ismail berkata beliau harus dikecualikan daripada kempen pemilihan Umno di Melaka.“Najib juga meminta semua menteri menyertai kempen Umno di Melaka, tetapi beliau berlembut ketika memberitahu Ismail untuk pergi ke Melaka,” kata sumber itu.“Dia keluar (untuk bincang perkara itu) untuk memastikan Ismail tidak perlu menambah masalahnya. Itulah sebabnya Najib mengetepikan semua kerja peribadi lain, termasuk perjalanan pertamanya ke luar negara untuk melawat anak perempuannya, bagi memberi tumpuan kepada Melaka dan menyelamatkan Ismail,” kata sumber Umno itu.Najib, yang sedang merayu sabitan kesalahan rasuah tahun lepas dan turut berdepan pelbagai pertuduhan jenayah lain berkaitan skandal 1MDB, baru-baru ini diberikan kebenaran untuk ke Singapura bagi melawat anak perempuannya yang akan melahirkan anak kedua.Pada Isnin, beliau berjaya menangguhkan perjalanan ke Singapura sehari selepas PRN Melaka.Najib kini mesti membuktikan kehadirannya di Melaka akan memihak kepada Umno.Negeri kecil namun penting dengan kelebihannya sebagai pusat pelancongan itu adalah antara negeri yang jatuh kepada Pakatan Harapan (PH) pada pilihan raya umum lalu.Kejatuhan negeri itu adalah berikutan kemarahan orang ramai terhadap Najib sehingga beliau jatuh daripada tampuk pentadbiran kerajaan pada 2018.


Penjara bukan pengakhiran bagi banduan

Di kebanyakan negara maju, kerajaan berusaha mengurangkan operasi penjara mereka dan bilangan banduan dengan memperkenalkan hukuman alternatif dan meningkatkan usaha pencegahan jenayah sejak usia muda.
Bagaimanapun di Malaysia, trend menunjukkan sebaliknya.
Pada 2022, jumlah banduan yang ditempatkan di semua penjara seluruh negara melebihi kapasiti yang ditetapkan dengan 62,000 orang.
Ketika ini, terdapat kira-kira 70,000 banduan di 50 pusat tahanan banduan termasuk penjara satelit.
Daripada jumlah itu, 27 penjara didirikan seluruh negara iaitu 18 di Semenanjung Malaysia dan 9 lagi di Sabah dan Sarawak.
Sejak 2016, dilaporkan kerajaan merancang untuk membina lebih banyak penjara baru di seluruh negara.
Setiap tahun, Malaysia membelanjakan ratusan juta ringgit setiap tahun kepada Jabatan Penjara.
Sedangkan, jabatan itu sendiri bertegas bahawa penjara bukanlah penamat bagi mereka yang diperintahkan untuk menjalani hukuman di balik jeriji besi.
Bercakap kepada MalaysiaNow, Bahagian Dasar Kepenjaraan (BDK) Jabatan Penjara memberitahu institusi itu juga turut menjalankan beberapa hukuman alternatif mengikut jenis-jenis kesalahan sejak tahun 2008 dengan memperkenalkan sistem parol.
Sistem parol yang dibuat oleh Jabatan Penjara turut dilaksanakan di beberapa buah seperti Australia, Kanada dan Amerika Syarikat.
Sistem parol adalah pelepasan secara Perintah Parol, yang mana penghuni yang layak boleh memohon dilepaskan bagi menjalani baki hukuman di luar penjara.
Pelepasan itu berdasarkan kepada syarat-syarat yang ditetapkan oleh Lembaga Parol dan ia merupakan kesinambungan kepada program pemulihan dalam penjara iaitu Program Pembangunan Insan (PPI) yang mana 90% banduan perlu mengikuti program tersebut.
Kata Timbalan Pengarah BDK Kausalya Devi Sathoo sistem parol dilaksanakan melalui pindaan Akta Penjara 1995 pada tahun 2008 yang dikuatkuasakan pada 30 Jun 2008.
"Kesalahan seperti mencuri, pecah rumah boleh dimohon untuk diparol.
“Manakala kesalahan-kesalahan yang disenaraikan dalam Jadual Keempat Akta Penjara seperti merogol, liwat, hukuman mati dan sebagainya adalah tidak boleh diparol," katanya dalam satu wawancara bersama MalaysiaNow di ibu pejabat penjara di Kajang di mana MalaysiaNow diberi akses ekslusif di premis penjara.
Katanya, pelaksanaan dan pembentukan hukuman alternatif berada di luar bidang Jabatan Penjara.
Sehubungan itu, pihaknya tidak pernah berhenti untuk bekerjasama dengan Jabatan Peguam Negara untuk mengkaji pelaksanaan hukuman alternatif.
Menurutnya, hukuman penjara bukan satu-satunya hukuman kerana di bawah jabatan itu terdapat beberapa institusi lain untuk membantu pesalah memulihkan diri dan akhlak.
Ini termasuk sekolah pemulihan seperti Sekolah Henry Gurney, pusat pemulihan akhlak, tempat tahanan khas di bawah kesalahan Akta Pencegahan Jenayah (POCA) dan pejabat-pejabat parol daerah.
Antara lain, terdapat juga penangguhan hukuman di mana pesalah tidak akan berada di penjara sebagai banduan.
"Sekarang, kurang fasiliti dalam penjara sebab yang betul-betul perlu masuk penjara sahaja yang kena masuk.
"Contohnya cuai dalam menjaga anak, ibu kena masuk penjara. Bukankah itu menyusahkan mereka? Mungkin akan diadakan sesi kaunseling sahaja."
Benarkah banduan mewah di penjara?
Tahun lalu, kerajaan membelanjakan sebanyak RM630,480 sebulan dan dalam masa setahun hampir RM230 juta untuk kos makanan penghuni penjara di Malaysia tidak termasuk perbelajaan lain di Jabatan Penjara.
Manakala Belanjawan 2020 memperuntukkan RM16.9bilion kepada KDN dengan RM20 juta diperuntukkan khas kepada usaha mengembangkan latihan kemahiran dan program banduan.
Satu perbandingan lebih 10 kali ganda untuk kos makanan berbanding penyediaan program dan kemahiran banduan.
Bercerita mengenai hal ini, Kausalya berkata pihak penjara sememangnya memerlukan peruntukan yang tinggi untuk bayaran kos kelas pemulihan, bengkel kemahiran dan persiapan industri untuk pemulihan banduan.
Katanya, semua peruntukan yang disalurkan kepada institusi itu bukan semata-mata untuk makanan.
"Mereka pun bukan mewah, hanya diberi air dan roti. Takkan tak boleh beri mereka ini makan?
"Kos rawatan juga kita berikan, jangan terkejut ada penghuni yang pertama kali jumpa doktor bila mereka masuk penjara," katanya sambil menambah kos catuan makanan dianggarkan sebanyak RM12-RM15 sehari.
Tambahnya, bagi memastikan hukuman penjara mampu membuahkan hasil sudah pasti memerlukan pelaburan modal insan.
Analogi mudah, kata Kausalya, jika individu merasakan pendidikan anak-anak sebagai sesuatu yang membazir, jadi tiadalah hasil.
"Begitu juga banduan di penjara, jika tiada pendidikan dan pelaburan modal insan.
"Cuba lepaskan (banduan), apa akan jadi?"